KUMITAT PERMANENTI GĦALL-ISTANDARDS FIL-ĦAJJA PUBBLIKA

(Rapport Uffiċjali u Rivedut)

Laqgħa Nru 15

It-Tnejn, 1 ta' Marzu 2021

Stampat fl-Uffiċċju tal-Iskrivan

Prezz €2.50

Laqgħa Nru 15

It-Tnejn, 1 ta' Marzu 2021

Il-Kumitat iltaqa' fil-Parlament, il-Belt Valletta, fil-5.15 p.m.

Il-Minuti tal-Laqgħa Nru 14, li saret fil-5 ta' Jannar 2021, ġew ikkonfermati.

L-ISPEAKER (Onor. Anġlu Farrugia): L-ewwel nett, nilqa' lill-Onor.

Therese Comodini Cachia bħala Membru ta' dan il-kumitat u nirringrazzja lill-Onor.

Carmelo Mifsud Bonnici tax-xogħol li għamel.

Niskuża ruħi li bdejna din il-laqgħa tard, imma fiċ-ċirkostanzi ma kellniex kontroll fuq ċerti ħinijiet minħabba li ridna nlaħħqu ċerti affarijiet oħra.

L-Onor.

XOGĦOL QUDDIEM IL-KUMITAT

KAROL AQUILINA: Sur President, xtaqt nitlob li jkun hemm inverżjoni tal-ordni fl-aġenda u nibdew minn punt nru 2(d), li huwa Rapport dwar Investigazzjoni mill-Kummissarju għall-Istandards fil-Ħajja Pubblika - (Każ K/017)

jekk kulħadd jaqbel.

BYRON CAMILLERI (Ministru għall-Intern, is-Sigurtà Nazzjonali u l-Infurzar tal-Liġi): Għalfejn?

KAROL AQUILINA: Għaliex il-laqgħa ntalbet proprjament b'urġenza minħabba dan il-każ, u ma nixtieqx li nibdew din il-laqgħa u ma nkunux lestejna dak il-punt.

L-ISPEAKER: Jekk hemm xi ftehim dwar l-aġenda, m'għandix problema.

BYRON CAMILLERI: Naħseb li l-punti 2(a), 2(b) u 2(c) tal-aġenda m'għandniex indumu fuqhom, għal raġunijiet ovvji, speċjalment l-ewwel tnejn li issa hemm diskussjoni dwarhom bejn il-gruppi parlamentari u, se mai, jekk għandu jkun hemm deċiżjoni trid tittieħed bi qbil bejn iż-żewġ naħat.

Dik issir permezz ta' emenda fil-liġi u mhux permezz ta' deċiżjoni ta' dan il-kumitat.

Fil-fatt naħseb tkun konkluża fil-Kumitat għaliex imbagħad id-diskussjoni ssir bejnietna.

Dwar l-item 2(c) kien hemm ruling tal-Ispeaker, però ma naħsibx li għandna ndumu.

Memorandum dwar l-Abbuż tal-Privileġġ Parlamentari

L-ISPEAKER: Biex niffaċilitaw l-affarijiet, nistgħu ngħidu li fuq l-ewwel żewġ items id-diskussjoni fil-Kumitat ġiet konkluża.

BYRON CAMILLERI: Jekk jaqblu l-kollegi.

KAROL AQUILINA: Dwar l-ewwel waħda m'hemmx diffikultà, u dwar it-tieni waħda kemm infakkar x'konna ddeċidejna.

Aħna konna ddeċidejna li l-gruppi rispettivi tagħna jiddiskutu u jistiednu lill-Kummissarju George Hyzler.

Aħna għamilna l-proċess intern ta' konsultazzjoni, għandna pożizzjoni u hemm xi affarijiet li nixtiequ nżidu.

Nissuġġerixxi li nagħtu deadline lilna nfusna, iż-żewġ naħat f'dan il-Kumitat, li nifformalizzawh b'ittra lilek.

L-ISPEAKER: Biex nirrikapitula, nista' ngħid li d-diskussjoni ġiet eżawrita, imbagħad konna ddeċidejna li l-gruppi se jiltaqgħu, u wara jiġu ...

KAROL AQUILINA: Hekk hu.

Imma mbagħad, jekk niftakar tajjeb, konna ftehemna wkoll li at one point ikollna diskussjoni f'dan il-kumitat dwar kif se nipproċedu.

L-ISPEAKER: Jekk qegħdin taqblu, m'għandix problema.

BYRON CAMILLERI: Għaliex ma naqbilx ma' din it-tip ta' triq li nieħdu?

Għaliex din mhijiex deċiżjoni li se jieħu dan il-kumitat.

Din hija deċiżjoni li jrid jieħu l-Parlament sħiħ għaliex issir permezz ta' emenda fil-liġi li titla' quddiem il-Parlament.

Allura, se mai, għandu jkun hemm diskussjoni bejn iż-żewġ naħat fuq iż-żewġ kwestjonijiet, li t-tnejn huma importanti, biex imbagħad nippreżentaw abbozz fil-Parlament.

KAROL AQUILINA: Id-diskussjoni nagħmluha f'dan il-kumitat jew ma tridux li nagħmluha hawnhekk?

Jiena nippreferi li d-diskussjoni ssir f'dan il-kumitat.

BYRON CAMILLERI: Id-diskussjoni għandha ssir fil-Plenarja.

Inti qed tgħid li xi ħadd se jmur jippreżenta abbozz.

Fit-tieni item qed nitkellmu dwar emenda għall-Kodiċi ta' Etika li wkoll huwa parti mil-liġi.

Mela allura f'dan il-kumitat jew se naqblu dwar abbozz li għandu jiġi ppreżentat, jew inkella xi ħadd jaqbad u jippreżentah.

L-ISPEAKER: Li hu żgur hu li l-ewwel trid issir diskussjoni u tittieħed deċiżjoni fil-grupp.

BYRON CAMILLERI: Jien qed ngħid li ma jiddeċidix dan il-kumitat imma tiddeċiedi l-Plenarja u, ladarba tiddeċiedi l-Plenarja, isir kif normalment isir meta jitressaq abbozz ta' liġi.

Hemm diversi abbozzi li jitilgħu bi qbil bejn il-Gvern u l-Oppożizzjoni, anke permezz ta' xogħol li jkun sar indaqs bejn iż-żewġ naħat, u dawn jiġu diskussi fil-Plenarja, imma m'għandux jiddeċiedi dan il-kumitat.

L-ISPEAKER: L-Onor.

THERESE COMODINI CACHIA: Ma naħsibx li l-kollega qed jissuġġerixxi li dan il-kumitat jagħmel l-aħħar deċiżjoni.

Il-kollega qiegħed jissuġġerixxi li nimxu b'mod mill-iktar trasparenti.

Ladarba l-abbozz tal-Kodiċi ta' Etika l-ġdid mill-Kummissarju ġie ppreżentat lil dan il-kumitat, u ladarba l-ftehim qabel kien li jiġi diskuss mill-partiti, jekk għad hemm kwestjonijiet oħra li xi ħadd minna jrid jikkonsidra, għandna nikkonsidrawhom bl-iktar mod trasparenti u għandna nagħmlu ċerta diskussjoni f'dan il-kumitat.

Dak ma jfissirx li wara d-diskussjoni f'dan il-kumitat il-Gvern m'għandux ir-responsabilità jew l-inizjattiva li jippreżenta draft u nerġgħu nitkellmu bħala partiti.

Però mhux immorru quddiem il-Parlament b'abbozz lest u ngħidulhom li dan miftiehem mill-Oppożizzjoni u l-Gvern meta x-xogħol fil-verità beda mill-Kummissarju quddiem dan il-kumitat.

Dan speċjalment meta qegħdin nitolbu biss li tiġi posposta għal seduta oħra u mhux tiġi posposta indefinittivament.

Kulħadd qed jaqbel li għandha ssir reviżjoni.

KAROL AQUILINA: Il-Kummissarju, f'diversi okkażjonijiet, kemm fuq inizjattiva tiegħu stess, kif ukoll fil-kuntest ta' investigazzjonijiet li jkunu għaddejjin, għamel diversi suġġerimenti ta' kif jista' jitjieb Kap. 570.

Apparti l-kwestjoni dwar jekk għandux ikun hemm abbozz dwar dan biss jew inkella dwar il-liġi kollha, naħseb ikun iktar utli li f'dan il-kumitat ikollna diskussjoni dwar affarijiet li rridu nbiddlu fil-liġi kif inhi, inkluż dawn iż-żewġ affarijiet, u tkun proposta li għaddiet minn dan il-kumitat u marret quddiem il-Kamra.

Ma naħsibx li qed nitolbu xi ħaġa ta' barra minn hawn.

L-ISPEAKER: Il-Ministru Edward Zammit Lewis.

EDWARD ZAMMIT LEWIS (Ministru għall-Ġustizzja, l-Ugwaljanza u l-Governanza): Onor. Aquilina, qed tissuġġerixxi li niġu t-tnejn b'pożizzjoni kristalizzata?

KAROL AQUILINA: Jekk trid nagħmlu l-ħajja faċli nista' nikteb abbozz jien, niġi hawnhekk bih, imbagħad wieħed jara.

EDWARD ZAMMIT LEWIS: Wieħed jifhem li aħna rridu nirrapportaw u niddiskutu mal-kollegi, kif m'għandix dubju li se tagħmel in-naħa l-oħra wkoll.

KAROL AQUILINA: Għalhekk.

L-ISPEAKER: Qegħdin naqblu mal-pożizzjoni li nerġgħu niġu hawnhekk u niddiskutu.

EDWARD ZAMMIT LEWIS: Li qed jitlob l-Onor.

Aquilina – jekk qed nifhmu sew – hu li jkun iktar strutturat x'se nagħmlu għaliex qed naqblu li niġu lura żgur, imma rridu niftiehmu kif.

KAROL AQUILINA: Jien qed ngħid li fuq din l-issue diġà għamilna l-proċess internament miż-żewġ naħat, però hemm affarijiet oħra li, jekk se nemendaw il-liġi, għandna nagħmluhom issa u mhux inħalluhom pendenti.

BYRON CAMILLERI: Ir-rwol ta' dan il-kumitat mhuwiex li jipproponi emendi għal-liġi.

Ir-rwol ta' dan il-kumitat huwa differenti, u huwa dak li joħroġ mill-Kapitlu tal-Liġi li jirregolah.

Għaldaqstant, sinċerament ma naħsibx li d-diskussjoni għandha tibda ssir f'dan il-kumitat.

Li ssir f'kumitat ieħor m'għandix problema, imma r-rwol tal-Kumitat mhuwiex dak.

L-ISPEAKER: Il-punt hu li hawnhekk għandna r-rapport tar-reviżjoni tal-Kodiċi ta' Etika li ddiskutejnieh.

Li qed jitolbu kemm l-Onor.

Comodini Cachia, kif fhimt jien, huwa li jkun hemm diskussjoni oħra wara li l-gruppi jkunu ltaqgħu.

BYRON CAMILLERI: Li qed ngħidu aħna huwa li se niġu 'l quddiem bi proposti li se nagħmlu għaliex nemmnu li, fost l-oħrajn, pereżempju, il-Kodiċi għandu jirregola lil kull min huwa uffiċjal tal-Parlament.

Li qed ngħid hu li dan il-kumitat mhuwiex il-kumitat li fih għandha ssir din it-tip ta' diskussjoni għaliex ir-rwol ta' dan il-kumitat mhuwiex dak.

Ir-rwol ta' dan il-kumitat joħroġ mil-liġi.

Għandha ssir diskussjoni bejn il-Gvern, l-Oppożizzjoni u kull min hu interessat li nagħmlu dan, niddeċiedu l-forum adattat u l-mod addattat kif isir dan, u wara jsiru l-emendi kif suppost.

L-ISPEAKER: L-Onor.

KAROL AQUILINA: Naħseb li dak li qed ngħid jiena huwa ċar.

Rigward dak li jaqa' fil-mansjoni tal-Kumitat wieħed irid jara l-artikolu 27(2) fejn joħroġ ċar li dan il-kumitat għandu wkoll ir-rwol li jifli kwalunkwe rapport li jagħmel il-Kummissarju.

U l-Kummissarju għamel rapport għal emendi fil-liġi.

L-ISPEAKER: Aħna ddiskutejnieh u forsi naqblu li jkun hemm diskussjoni iktar profonda.

Wara li wieħed jiltaqa', nistgħu niftiehmu; però m'għandniex għalfejn ninħlew iktar fuq dan il-punt.

Mela dwar l-ewwel item, jiġifieri 2(a) hemm qbil.

Dwar ir-Rapport li hemm f'2(c) nixtieq nagħmel osservazzjoni.

Peress li hawnhekk qed nitkellmu fuq rapport li fir-rigward tiegħu jiena tajt ruling u r-ruling huwa appellat, allura l-prudenza min-naħa tiegħi titlob illi b'rispett lejn il-Kamra dan ir-rapport ma jiġix diskuss qabel ma jkun hemm l-eżitu tal-appell.

L-Onor.

KAROL AQUILINA: Xtaqt nistaqsi lill-Gvern jekk hux beħsiebu jalloka seduta għal meta jiġi diskuss ir-ruling.

BYRON CAMILLERI: Il-mozzjoni ta' proċedura titkellem ċar.

B'differenza għal dak li kien isir f'leġiżlaturi oħra ta' qabel l-2013, l-Oppożizzjoni llum għandha l-ġranet allokati għaliha fil-mozzjoni ta' proċedura.

Għaldaqstant, ħadd ma jindaħal lill-Oppożizzjoni dwar liema mozzjoni ttella'.

Safejn naf jien, se jmisskom seduta tal-Ħamis dalwaqt.

KAROL AQUILINA: Il-problema hi li l-Oppożizzjoni teżisti fil-Kamra darba kull sitt xhur.

Anzi l-Oppożizzjoni għandha d-dritt, skont il-mozzjoni ta' proċedura approvata fil-bidu ta' din il-leġiżlatura, li ttella' mozzjoni kull tliet xhur.

KAROL AQUILINA: Kollox sew, u t-tliet xhur ta' wara jkunu tal-Gvern.

Jiġifieri kull sitt xhur tista' ttella' mozzjoni għad-diskussjoni!

BYRON CAMILLERI: L-Oppożizzjoni għandha ċ-ċans differenti minn qabel.

Qabel, din il-ħaġa kienet fid-diskrezzjoni assoluta tal-Gvern.

Illum għandha dak iċ-ċans.

L-ISPEAKER: Inħoss li ladarba qed jiġi kkontestat ir-ruling ma naħsibx li għandu jiġi diskuss ir-Rapport "Ċ".

Hekk jitlob ir-rispett lejn il-Kamra.

KAROL AQUILINA: Jiġifieri dak se jibqa' pendenti.

L-ISPEAKER: Jekk tridu, tistgħu tiddiskutuh, imma jiena nħoss li hekk għandu jsir.

EDWARD ZAMMIT LEWIS: Siegħa ilu kien hawn il-House Business Committee – għaliex jiena Membru fih – u dan il-punt dwar id-diskussjoni dwar din il-mozzjoni lanqas ma ġie ssollevat.

L-ISPEAKER: Jiġifieri naqblu li, ladarba hemm l-appell fir-ruling li huwa part and parcel ta' dan ir-rapport li rridu naraw l-eżitu tiegħu ...

KAROL AQUILINA: Jiġifieri qed ngħidu li dan se jibqa' pendenti.

L-ISPEAKER: Hekk hu; se jibqa' pendenti sakemm ovvjament ikun hemm l-eżitu tar-ruling.

Rapport dwar Investigazzjoni mill-Kummissarju għall-Istandards fil-Ħajja Pubblika - (Każ K/017)

L-ISPEAKER: Ngħaddu għal Rapport "D" li tqassam riċentement lil kull wieħed u waħda minnkom dwar l-investigazzjoni mill-Kummissarju tal-iStandards, li huwa l-każ nru 17 dwar id-Detention of Journalists at the Auberge de Castille with no explanation and by persons acting in non-official capacity.

Peress li dan għadu ma ġiex ippubblikat – qed nimxi dejjem mal-ftehim li għandna bħala kumitat – nifhem li minn issa 'l quddiem ma jkunx imxandar.

L-Onor.

KAROL AQUILINA: Sur President, biex l-affarijiet ikunu ċari u ma jkunx hemm dubju dwar dak li qed nagħmlu: qed nipproponi li l-Kumitat jippubblika mill-ewwel ir-rapport ħalli ma jkollniex is-sitwazzjoni fejn irridu nagħmlu seduta bil-magħluq, in camera.

Naħseb illum nillimitaw ruħna għall-pubblikazzjoni tar-rapport.

Fil-laqgħa li jmiss nistiednu lill-Kummissarju biex jiġi jagħti spjegazzjoni.

Allura kulħadd ikun jista' jifhem għaliex ir-rapport ikun pubbliku, u mbagħad wieħed jimxi minn hemmhekk għal kwalunkwe ħaġa oħra li jkun hemm bżonn skont il-liġi.

Qed nipprova nevita s-sitwazzjoni fejn immorru in camera għal xi ħaġa li mbagħad se ssir pubblika.

Naħseb għandna obbligu li dak li jiddeċiedi dan il-kumitat ikun pubbliku kollu kemm hu.

L-ISPEAKER: Meta l-Kummissarju jibgħat rapport, imbagħad il-Kumitat jiddeċiedi jagħmlux pubbliku jew le.

Allura, la qegħdin f'dik l-istanza ta' proċedura, ovvjament id-diskussjoni tkun fil-magħluq, in camera, bħalma dejjem għamilna.

Jekk taqbel il-parti l-oħra, għalija mhux problema.

EDWARD ZAMMIT LEWIS: Qed nifhem x'qed jgħid l-Onor.

Minn din in-naħa dejjem konna favur li jkun hemm il-pubblikazzjoni u t-trasparenza, però qegħdin f'fażi li rridu niddeċiedu l-ewwel jekk jiġix ippubblikat.

Aħna għandna eċċezzjoni ta' natura preliminari li fl-opinjoni tagħna tippreċedi l-pubblikazzjoni, li rridu nqajmuha qabel nibdew.

L-ISPEAKER: Jekk għandek xi eċċezzjoni qajjimha mill-ewwel.

(Interruzzjonijiet)

EDWARD ZAMMIT LEWIS: Bir-rispett kollu, ir-regoli hekk kienu.

Inti ma kontx hawnhekk qabel, però r-regoli hekk kienu!

L-ISPEAKER: L-Onor.

Aquilina ma qalx li r-regoli mhumiex hekk.

Għamel suġġeriment notwithstanding li għandek il-pożizzjoni.

Però, issa jekk għandek l-eċċezzjoni, jekk jogħġbok, agħmilha.

KAROL AQUILINA: Imma m'għandniex immorru in camera.

THERESE COMODINI CACHIA: Jekk hi eċċezzjoni li tibda tindika lill-pubbliku … (Interruzzjonijiet).

L-ISPEAKER: Le le, ħu paċenzja!

Agħmel l-eċċezzjoni mingħajr ma nidħlu fid-dettall tar-rapport.

Min se jagħmilha l-eċċezzjoni?

KAROL AQUILINA: Sur President, biex inkunu korretti ...

L-ISPEAKER: Ħalli nara x'inhi l-eċċezzjoni għaliex għadni lanqas naf x'inhi.

KAROL AQUILINA: Jiena pproponejt li mmorru għall-pubblikazzjoni – u se ninsisti dwarha – qabel ikun hemm il-pożizzjoni tal-Onor.

Zammit Lewis dwar xi eċċezzjoni.

L-ISPEAKER: Taqblu li għandna mmorru għall-pubblikazzjoni notwithstanding li għandkom l-eċċezzjoni?

BYRON CAMILLERI: Qabel il-kumitat jiddeċiedi jekk nippubblikawx jew le, se nitlob ruling mingħandek.

Jiena fit-talba għar-ruling għandi obbligu li nagħmel referenza għal dak li jintqal fil-Kumitat.

M'għandix problema li ngħidha għax xorta naħseb għandi ngħidha on air mhux in camera.

Allura se nkun qed nitlob ruling f'dan is-sens.

Se naqra biex kulħadd ikun ċar, il-kliem tagħna jkun ċar u wara jkunu jistgħu jieħdu anke kopja bil-miktub ta' din it-talba.

KAROL AQUILINA: Sur President, jiena pproponejt li jiġi ppubblikat issa, u se ninsisti li l-ewwel tittieħed dik id-deċiżjoni qabel kwalunkwe ħaġa oħra.

BYRON CAMILLERI: Kull Membru għandu dritt jitlob ruling xħin irid.

Mela jien qed nitlob ruling.

Ma tistax twaqqafni milli nitlob ruling!

L-ISPEAKER: It-talba tiegħek saret u ġiet irreġistrata.

KAROL AQUILINA: Għaliex issa t-talba għar-ruling se tiġi tippreċedi t-talba tiegħi.

(Interruzzjonijiet) Le, mhux hekk għaliex aħna qed nitkellmu fuq il-pubblikazzjoni.

L-ISPEAKER: L-Onor.

THERESE COMODINI CACHIA: Din hija l-ewwel laqgħa tiegħi f'dan il-kumitat, u għal din il-laqgħa għandna rapport dwar materja importanti, rapport dwar maltrattament ta' ġurnalisti u tal-istampa, u ma naqbilx li noqogħdu nsibu metodi fil-proċedura kif nassiguraw ruħna li ma jiġix ippubblikat ir-rapport billi qed nitolbu ruling fuqu.

Ikolli rressaq il-pożizzjoni tiegħi li żgur ma naqbilx ma' din it-tip ta' proċedura.

Veru, għandek kull dritt tagħmel ruling; però, mhux tagħmel ir-ruling biex fl-istess waqt iċċaħħad lill-pubbliku minn rapport tal-Kummissarju dwar l-iStandards meta qegħdin f'sitwazzjoni li saħansitra rapporti internazzjonali dejjem iniżżlu lil pajjiżna 'l isfel fir-ranking ta' press freedom.

Jiena noġġezzjona għal din it-tip ta' proċedura.

Jew, iżjed milli noġġezzjona, nuri n-nuqqas ta' qbil tiegħi ma' dak li qed isir u ninsisti li s-Sedja għandha tieħu deċiżjoni formali biex l-ewwel jiġi ppubblikat.

Anke għat-trasparenza ta' kif taħdem il-Kamra u kif jaħdem ix-xogħol tal-Ispeaker, in-nies għandhom ikunu jafu fuq xiex l-Ispeaker qed jintalab jagħti ruling.

L-ISPEAKER: Onor. Comodini Cachia, fuq dan li tlabt inti, filwaqt li l-pożizzjoni għamiltha ċara, ittieħdet deċiżjoni mill-Kumitat kollu, kien hemm memorandum li sar fis-seduta … (Interruzzjonijiet)

L-ISPEAKER: Il-Kumitat mal-proposti indikati ta ħames xenarji, b'dawn ir-riżervi: Fil-każ li l-ewwel, it-tielet u l-ħames xenarju, l-ewwel xenarju huwa sejbien prima facie ta' aġir li jmur kontra l-att.

It-tielet huwa sejbien prima facie ta' reat kriminali jew ta' korruzzjoni, u l-ħames xenarju ma jinstab ebda bażi fuq xiex.

Mela, għandna l-one: 'Il-Kummissarju m'għandux jippubblika r-rapport tiegħu fejn ikun hemm sejbien prima facie ta' nuqqas'.

Il-Kummissarju għandu jibgħat ir-rapport lill-Kumitat tal-iStandards u jinforma b'dan lill-persuna li qajmet l-ilment.

Imbagħad, il-Kumitat jiddeċiedi hu meta għandu jiddiskuti r-rapport.

Jiġifieri jekk m'hawnx qbil ...

THERESE COMODINI CACHIA: Jekk m'hawnx qbil, in-nuqqas ta' qbil irid jiġi rreġistrat.

KAROL AQUILINA: Jien qed nitlob vot issa ħalli l-affarijiet ikunu ċari.

Jien qed nitlob li dan il-kumitat jiddeċiedi li jippubblika r-rapport minnufih.

Sur President, nixtieqek li tieħu din it-talba għall-vot u titlob il-vot.

Naturalment inti għandek vot, tista' tiddeċiedi inti wkoll, imbagħad nimxu minn hemmhekk.

M'hemm xejn fil-proċedura li jgħid mod ieħor.

BYRON CAMILLERI: Sur President, qabel xejn irrid nirrimarka li fuq il-media jien qrajt x'fih dan ir-rapport.

Jiġifieri dan ir-rapport wasal għand il-media.

Jien, bħala membru f'dan il-kumitat, bħal kull membru ieħor, għandi dritt nitlob ruling, kif diġà tlabt.

Wara jkun hemm deċiżjoni.

Imma, f'kull stadju, skont anke l-Ordnijiet Permanenti, jista' jintalab ruling.

L-ISPEAKER: Hemmhekk naqblu.

(Interruzzjonijiet) Ħu paċenzja, għidli x'ruling qed titlob.

KAROL AQUILINA: Le, Sur President, se jkolli ninsisti li dan huwa stultifikar tal-proċedura!

BYRON CAMILLERI: Lanqas ma huwa dritt nitlob ruling?

Dan dritt sagrosant tiegħi!

KAROL AQUILINA: Kulħadd għandu dritt jitlob ruling.

(Interruzzjonijiet) Mela kollox kif tgħid inti hawn ġew?

L-ISPEAKER: Ippermettili.

L-Onor.

Aquilina għamilha ċara.

Inti qed tagħmilha ċara.

Jien se nagħmilha ċara wkoll.

Il-punt qiegħed hawn: jekk m'hawnx qbil li jiġi ppubblikat minnufih għaliex se jintalab ruling, allura rrid nisma' r-ruling.

KAROL AQUILINA: Le, Sur President, qed nitlob vot sempliċi ħafna.

Hawnhekk hawn ħames membri ta' dan il-Kumitat.

Inti, Sur President, wieħed minn dawn il-ħamsa.

Jien qed nitlob li jitressaq għall-vot li jiġi ppubblikat minnufih dan ir-rapport.

Dik hija waħda mill-funzjonijiet bażiċi ta' dan il-kumitat, li jiddeċiedi jekk jagħmlux pubbliku jew le.

Naħseb li the bare minimum qed nitlob illum.

Mhux qed nitlobkom tgħiduli taqblux mar-rapport jew le: dik nifhem li għandkom riżervi, jew għandkom dubji, imma dik tiġi fi stadju ieħor.

L-ISPEAKER: Il-Ministru Edward Zammit Lewis.

EDWARD ZAMMIT LEWIS: Sur President, proċeduralment mhux qed naqblu fuq punt.

In-naħa l-oħra qed tgħidilna li rridu nivvotaw.

Aħna qed ngħidu li f'kull stadju għandna dritt nitolbu ruling u r-ruling jippreċedi kwalunkwe deċiżjoni oħra.

Il-mozzjoni, dak li diġà kien hemm ftehim fuq kif jagħmel proċedura dan il-Kumitat, hija ċara.

Jekk kemm-il darba u kif il-Kummissarju jibgħat ir-rapport quddiem dan il-Kumitat, l-ewwel deċiżjoni ta' dan il-Kumitat hija dwar jekk dak id-dokument għandux jiġi ppubblikat jew le.

Mela l-ewwel nieħdu dik id-deċiżjoni.

L-ISPEAKER: Jekk jogħġobkom!

Ħalli ma ntawlux.

Se nerġa' nagħmel referenza għal dak li ddeċidejna aħna fil-laqgħa tat-3 ta' April 2019.

Fuq meta jkun hemm in prima facie aġir li jmur kontra l-Kumitat, ix-xenarju huwa li l-Kummissarju m'għandux jippubblika r-rapport.

Dan ma ppubblikahx.

Imbagħad, hemm li l-Kummissarju għandu jibgħat ir-rapport lill-Kumitat dwar l-iStandards fil-Ħajja Pubblika, u jinforma b'dan lil min qajjem l-ilment u lill-persuna li tqajjem l-ilment dwarha.

Imbagħad il-Kumitat, ovvjament meta jkollu r-rapport tiegħu, jiddiskuti u jiddeċiedi hu meta għandu, jekk ikun il-każ, jirrilaxxa r-rapport.

Għadna fl-istadju tal-ewwel seduta.

Ir-rapport qiegħed hawnhekk u għad irridu niddiskutuh; għalhekk jien semmejt li għandna mmorru in camera.

(Interruzzjonijiet) Imbagħad il-Kumitat jiddeċiedi jekk jagħmlux tiegħu jew le u jippubblikah.

Hawnhekk għandna talba tal-Onor.

Aquilina li qabel ma nibdew niddiskutu r-rapport, b'mod immedjat u minnufih għandu jiġi ppubblikat.

Hawn qbil fuqha din?

L-ISPEAKER: Il-Ministru Byron Camilleri.

BYRON CAMILLERI: Sur President, qabel xejn qed ngħidu li dan ir-rapport mhuwiex ippubblikat meta l-media kollha diġà rrapportat dan ir-rapport.

Issa jien ma nafx mingħand min ġie leaked, u ma tantx jinteressani.

Jien, bħala membru ta' dan il-Kamra, l-Ordnijiet Permanenti jagħtuni l-lok u d-dritt li nitlob ruling f'liema stadju rrid.

Jien ġejt hawnhekk f'dan il-Kumitat u infurmajt lis-Sedja madwar 20 minuta ilu li nixtieq nitlob ruling.

Minn dan il-ħin għadni ma ġejtx permess li naqra karta li ffirmajna diġà l-Ministru Edward Zammit Lewis u jien, u se nitlob dan ir-ruling.

F'kull stadju, kemm tal-Kumitat, kif ukoll tal-Plenarja, jew inkella waqt kwalunkwe xogħol ieħor tal-Kamra, jista' jintalab ruling.

Imbagħad, ikun hemm dan ir-ruling, u naraw.

Mhux problema, nimxu mad-deċiżjoni li jkun hemm.

Naħseb li għandi dritt nitlob ruling lis-Sedja.

KAROL AQUILINA: Proċeduralment it-talba tiegħi saret qabel.

Se nimxi hekk.

Nifhem it-talba tiegħek.

Se nitlob vot b'mod immedjat dwar dak li talab l-Onor.

Aquilina, u mbagħad ngħaddu għar-ruling tiegħek.

Il-mistoqsija hija li r-rapport ippreżentat jiġi ppubblikat minnufih.

Aħna qed ngħidu li għandu jkun hemm talba għal ruling.

Ir-rapport diġà jinsab għand il-media kollha, u allura dan huwa biss punt ta' 'mhux ta' proċedura': ma nafx x'insejjaħlu.

Ir-rapport diġà qiegħed għand kulħadd u allura qed ngħidu li għandu jkun hemm ruling, imbagħad wara, il-Kumitat jagħmel deċiżjonijiet tiegħu skont ir-ruling li jingħata.

EDWARD ZAMMIT LEWIS: Li jippreċedi d-deċiżjoni.

L-ISPEAKER: Hawn żewġ voti favur u żewġ voti kontra.

Inti spjegajt il-vot tiegħek.

L-ISPEAKER: Kwalifikat.

M'hawnx qbil.

Għaldaqstant nimxu għar-ruling.

KAROL AQUILINA: Imma inti għandek il-vot.

M'hawnx maġġoranza.

KAROL AQUILINA: Inti għandek vot, Sur President!

L-ISPEAKER: Jekk qed titolbu casting vote tiegħi, wara li smajt lill-Onor.

Therese Comodini Cachia, l-ispjegazzjoni u l-vot kontra mill-Ministru Byron Camilleri u l-Ministru Edward Zammit Lewis, kif ukoll il-memorandum li l-Kumitat iddeċieda fis-Seduta tat-3 ta' April 2019, fejn huwa indikat li l-Kumitat imbagħad jiddeċiedi hu meta għandu jirrilaxxa r-rapport, ġaladarba s-seduta għadha qed tibda u r-rapport għadu fil-bidu nett u lanqas ġie diskuss imma sempliċement ġiet indikata t-talba minnufih mill-Onor.

Aquilina, fiċ-ċirkostanzi, is-Sedja tiddeċiedi li għalissa, sakemm jiġi diskuss ir-rapport mill-Kumitat u jintalab dak li għandu jintalab għad-diskussjoni, m'għandux jiġi rilaxxat qabel ma jiġu eżawriti dawn il-proċeduri kollha.

Qed nimxu ma' proċedura diġà stabbilita.

KAROL AQUILINA: Sur President, se jkolli niġbidlek l-attenzjoni … (Interruzzjonijiet)

BYRON CAMILLERI: Il-kelma taha lili.

KAROL AQUILINA: Niġbed l-attenzjoni, għax din id-diskussjoni diġà saret darba.

Jien ġejt żgwidat dwarha.

M'hemm imkien miktub fil-memorandum li kien hemm qbil dwaru f'dan il-Kumitat, jew f'xi minuti oħrajn ta' dan il-Kumitat … (Interruzzjonijiet) Iċċekkjajthom kollha li b'xi mod jew ieħor id-diskussjoni ssir in camera qabel jiġi ppubblikat ir-rapport.

Jien ġbidt l-attenzjoni l-aħħar darba u intom għidtuli – mingħajr ma nipponta swaba – imma ngħad lili li kien hemm qbil dwar dan il-punt.

Jirriżultali li mhux vera kien hemm qbil f'dan il-kumitat li l-ewwel ikun hemm id-diskussjoni in camera u jkun hemm il-preżentazzjoni mill-Kummissarju in camera, u mbagħad jiġi ppubblikat ir-rapport.

Anzi rriżultali il-kontra, li l-ewwel deċiżjoni tkun li jiġi ppubblikat ir-rapport, imbagħad isiru l-affarijiet l-oħra kollha, jiġifieri li jiġi l-Kummissarju u li jiġi addottat ir-rapport.

Allura qed niġbidlek l-attenzjoni li l-memorandum li qed tikkwota minnu inti u anke l-Minuti tal-laqgħa tat-3 ta' April ta' sentejn ilu ma jirreferu bl-ebda mod għal dik il-proċedura.

Ma naqbilx miegħek.

Tant huwa hekk li meta ktibna lill-Kummissarju biex jiġi, konna għadna ma pubblikajniex ir-rapport.

KAROL AQUILINA: U sar żball.

Qed niġbed l-attenzjoni li sar żball.

L-ISPEAKER: Il-Ministru Byron Camilleri.

BYRON CAMILLERI: Sur President, se nitlob ruling iffirmat mill-Ministru Edward Zammit Lewis u minni.

Mingħajr il-ħtieġa li nidħlu fil-mertu tar-rapport, li wara kollox ma fih ebda bażi, dan il-kumitat illum qabel xejn huwa obbligat jiddiskuti l-metodu ta' kif tfassal dan ir-rapport.

Għaliex xi kredibilità jista' jkollna jekk nitkellmu fuq l-istandards jekk ma jkunx dan il-kumitat stess li jara li mhux biss l-istandards jiġu osservati, iżda anke l-liġijiet?

Biex inkunu ċari, ħadd daqs dan il-Gvern ma jemmen fil-Kummissarju tal-iStandards.

Wara kollox, kien dan il-Gvern li mexxa 'l quddiem din ir-riforma tant importanti u ħatar Kummissarju għall-iStandards.

Iżda anke l-istess Kummissarju għall-iStandards huwa mistenni jħares il-prinċipji fundamentali tas-saltna tad-dritt u s-separazzjoni tal-poteri, u biex tħares is-saltna tad-dritt trid qabel xejn tħares il-liġi.

Nemmnu li l-Kummissarju mar ultra vires il-poteri tiegħu u m'operax fil-mansjonijiet u fil-limiti mogħtija lilu fil-liġi.

Bi kliem sempliċi, ħalli jifhem min qed isegwi, skont il-liġi dan ir-rapport ma setax isir.

Għaldaqstant, qed jintalab skont hekk kif ġej:

Illi l-istess fatti li investiga l-Kummissarju jiffurmaw il-mertu ta' proċediment penali li ilu għaddej u li dwaru hemm proċeduri pendenti quddiem il-qrati tagħna.

Dan ifisser li a tenur l-Artiklu 13 (3) tal-Kap.

570 tal-Liġijiet ta' Malta, il-Kummissarju tal-iStandards mhux biss ma messu qatt wasal għal dan ir-rapport, iżda ma kellux lanqas jgħaddi sabiex jinvestiga ab initio.

Dan mhux biss għaliex sal-lum għad hemm proċedimenti penali pendenti, iżda wkoll għaliex il-Kummissarju għall-iStandards ma seta' qatt jgħaddi biex jinvestiga allegazzjoni fuq kwestjoni li dwarha l-Kummissarju tal-Pulizija jkun istitwixxa investigazzjoni, kif seħħ fil-każ preżenti.

Għalhekk, il-proċess kondott minnu huwa irritu u null.

L-Artiklu 13(3) jagħmilha ċara li huwa obbligu fuq il-Kummissarju li ma jipproċedix (fit-test Ingliż "shall").

Għalhekk il-Kummissarju ma seta' qatt jibqa' għaddej bl-indaġini tiegħu u jasal għall-konklużjonijiet tiegħu dwar l-istess (vide kummenti tal-Kummissarju a fol 3 et seq. tar-rapport).

Illi l-fatti investigati mill-Kummissarju tal-Pulizija u li eventwalment wasslu għal tali proċedimenti penali huma intimament marbuta mal-fatti investigati mill-Kummissarju tal-iStandards, u l-istess Kummissarju tal-iStandards ma jistax jgħid li dawn huma separati u distinti mill-fatti li hu għażel li jinvestiga għaliex jemerġu minn akkadut wieħed u, ċjoè, dak li seħħ nhar id-29 ta' Novembru 2019.

Kieku qatt kellha tiġi aċċettata din il-linja ta' ħsieb, jinħoloq preċedent altament perikoluż għaliex jiġi li l-Kummissarju tal-iStandards huwa ogħla mil-liġi li tirregolah u jispiċċa jarroga għalih, kif għamel f'dan il-każ, setgħa li m'għandux, anzi setgħa li l-liġi espressament teskludih milli jeżerċità, u ċjoè li jgħaddi biex jinvestiga xi allegazzjoni fuq xi kwestjoni li fuqha jkun hemm pendenti proċediment fil-qorti u li ġiet investigata mill-Kummissarju tal-Pulizija, ħaġa li ex lege hu vvjetat milli jagħmel.

In linea sussidjarja u mingħajr preġudizzju għall-argument suindicato, ir-ruling tal-Onor.

Speaker datat 11 ta' Jannar 2021 għandu jiġi estiż ukoll għall-fatt li meta ġie konkluż tali rapport, u ċjoè, il-11 ta' Frar 2021, il-persuna indagata ma kenitx tifforma parti mill-persuni indikati fl-artiklu 3 tal-Kap.

570, u per conseguenza inutli tibqa' tinvestiga persuna li m'għadhiex taqa' taħt tali liġi meta diġà deċiż mill-Onor.

Speaker li ma jistgħux jiġu applikati għaliha sanzjonijiet taħt l-istess liġi kontra tiegħu.

M'għandniex għażla oħra li nitolbu dan ir-ruling għaliex jekk inħallu dak li sar għaddej ikun qed joħloq preċedent ikrah għall-ġejjieni.

Għax l-ebda uffiċċju, l-ebda kumitat parlamentari ma jista' jaħdem jekk mhux f'qafas ta' liġi.

Għaldaqstant qed jintalab ruling mis-Sedja dwar dawn iż-żewġ punti.

L-ISPEAKER: L-Onor.

Sadanittant nitlob li mmorru in camera.

KAROL AQUILINA: Għalfejn?

M'hawnx deċiżjoni tal-Kumitat li mmorru in camera.

L-ISPEAKER: Le, għaliex ovvjament se niddiskutu … (Interruzzjonijiet)

KAROL AQUILINA: Mhux se nirreferi għall-Ministru.

L-ISPEAKER: Fuq dan il-punt?

KAROL AQUILINA: Proċeduralment, ir-ruling li qed jintalab prattikament iġib fix-xejn il-funzjoni ta' dan il-kumitat.

Huwa dan il-kumitat li jiddeċiedi jippubblikax, jadottax u jimponix sanzjonijiet fuq il-persuna li tkun instabet ħatja.

Il-Kummissarju jirreferi lill-Kumitat.

Il-Kumitat għandu oversight function fuq il-rwol tal-Kummissarju.

Mela, qabel dan il-kumitat jasal biex jiddeċiedi xi ħaġa, ma jistax jintalab ruling – lanqas biss għadna bdejna – dwar xi ħaġa li lanqas biss qiegħda hawnhekk.

Bħalissa l-Kumitat ma adotta ebda rapport, imma għandu quddiemu rapport li għamel il-Kummissarju.

Jekk se jintalab dan ir-ruling ikun ifisser li qegħdin nippruvaw naqbżu lil dan il-kumitat.

(Interruzzjonijiet) Bir-rispett kollu, mhux għax m'hemmx fiduċja fik.

(Interruzzjonijiet) Imma li tiddeċiedi s-Sedja waħedha … (Interruzzjonijiet)

L-ISPEAKER: Jiddispjaċini, jien ma fhimthiex hekk.

KAROL AQUILINA: Però jien hekk nifhimha.

L-ISPEAKER: Proċeduralment fil-Parlament jista' jintalab ruling fi kwalunkwe stadju.

Dik hija funzjoni kostituzzjonali.

Ħadt pjaċir nisimgħek tagħmel l-argument.

EDWARD ZAMMIT LEWIS: Sur President, naqbel mal-ewwel biċċa li qal dwar x'inhuwa l-funzjonament ta' dan il-kumitat: però, ċertament ma nistax naqbel li dak li tlabna aħna b'xi mod għandu jiġi wara.

Anzi, dak li tlabna aħna tant jinfed l-oriġini ta' dan kollu li għandu jiġi deċiż issa, qabel ma nipproċedu bil-passi li qed tgħidu intom.

L-ewwel biċċa qbilt miegħu, imma dwar it-tieni parti tal-argument, huwa kontra preċiżament dak li għidt inti.

L-ISPEAKER: Jien fhimt x'qed jgħid l-Onor.

KAROL AQUILINA: Qed ngħid li b'sempliċi ruling tista' twaqqa' rapport tal-Kummissarju.

Hekk qed ngħidu.

Intom qed titolbu ruling biex iġġibu fix-xejn rapport li għamel il-Kummissarju.

L-ISPEAKER: Jekk fhimt sewwa, ir-ruling li qed jitlob huwa taħt l-artiklu 13(3), jekk kemm-il darba setax jibda bl-investigazzjoni jew le.

L-Onor.

THERESE COMODINI CACHIA: Ħadd ma huwa qed jinnega lill-kollegi milli jitolbu ruling fil-ħin li jridu huma.

Il-kwestjoni mhijiex meta jsir ir-ruling, imma hija dwar l-outcome ta' dak ir-ruling, l-iskop tar-ruling.

L-iskop tar-ruling huwa wieħed, singolu.

Ma hemm ebda skop ieħor ħlief li jwaqqaf lil dan il-kumitat milli jikkonsidra dan ir-rapport.

Anke dak li qed jitlob lilek biex tikkunsidra fir-ruling huwa meritu ta' dan il-kumitat.

Li inti titlob lill-Ispeaker jikkunsidra jekk il-Kummissarju marx ultra vires il-poteri tiegħu, dik hija diskussjoni ta' dan il-kumitat.

Li inti titlob lill-Ispeaker jikkonsidra jekk il-Kummissarju setax jara rapport u jinvestiga meta hemm proċeduri l-Qorti jew meta hemm investigazzjoni tal-Pulizija, dik id-diskussjoni l-ewwel trid issir hawnhekk.

Meta l-kumitat jiddeċiedi li jadotta jew ma jadottax dak ir-rapport, imbagħad tagħmel dak ir-ruling.

Għaliex inkella se neħduha drawwa – prassi ċara – li naqbdu u nagħmlu ruling biex inwaqqfu dak li suppost huwa mertu ta' xi ħadd ieħor.

Jien għandi fiduċja kbira fik, imma li xi ħadd jipprova juża lilek biex jiġbed it-tapit minn taħt saqajn kumitat bħal dan li qiegħed hemmhekk preċiżament biex jipproteġi u dejjem isaħħaħ l-istandards ta' etika … Dawn mhumiex standards ta' min aġixxa fil-konfront ta' liġi jew oħra, imma standards ta' etika li l-Kummissarju għandu r-rwol li jirrapporta lil dan il-kumitat jekk kemm il-darba jinkisru.

Id-deċiżjoni aħħarija hija ta' dan il-kumitat.

Jekk imbagħad il-kollegi jidhrilhom li dan il-kumitat ikun għamel deċiżjoni ħażina, jappellaw jew jitolbu ruling.

Imma li jużaw lilek biex jiġbdu t-tapit minn taħt saqajn dan il-kumitat, naħseb li huwa proċeduralment żbaljat immens.

L-ISPEAKER: Il-Ministru Zammit Lewis, fuq il-punt li qajmet l-Onor.

EDWARD ZAMMIT LEWIS: L-ewwel nett, aħna tant nemmnu fil-Kummissarju li għamilnieh b'liġi.

Din in-naħa għamlitu.

Dejjem ikkoperajna hawn, u dejjem imxejna tajjeb.

Hemm preċedent li diġà kien hemm ruling mis-Sedja fuq xi ħaġa oħra.

Se nkun ċar: huwa obbligu tagħna daqskemm huwa tagħkom li rridu naraw li l-Kummissarju jimxi u jkun ċirkoskritt fil-mansjonijiet tiegħu.

Kif qal tajjeb l-Onor.

Aquilina, aħna għandna rwol superviżorju fuq dak li jagħmel ukoll l-istess Kummissarju tal-iStandards.

Li r-rapport mar ultra vires hija opinjoni tagħna; mhux neċessarjament għandna raġun, imma bilfors kellna nissenjalaw.

Dak li qed nagħmlu.

L-istess Kummissarju tal-iStandards fl-aħħar mill-aħħar huwa uffiċjal ta' dan il-Parlament, ta' din il-Kamra tad-Deputati.

Jirrispondi lil dan il-kumitat inkwantu li tgħid il-liġi, però jirrispondi wkoll lill-President tal-Kamra.

THERESE COMODINI CACHIA: B'talba għal ruling f'dan l-istadju m'intix tippermetti lill-Kummissarju jiġi jirrispondi quddiem dan il-kumitat.

Bit-talba li għamilt issa, f'dan il-mument, għal ruling, inti qed tgħid lill-Kummissarju: Oqgħod hemmhekk.

Għamilt xogħlok, issa ħalli f'idejja.

Nitlob ruling u xogħlok lanqas dan il-kumitat ma jagħmel superviżjoni tiegħu, imma nitlob ruling u naqta' kollox.

(Interruzzjonijiet)

L-ISPEAKER: Grazzi.

(Onor. Membri: No) Il-Kumitat jieqaf hawnhekk għal-lum.

Ovvjament, ir-ruling mhux se jingħata llum imma jingħata fil-Plenarja xħin ikun lest.

Għalhekk il-Kumitat huwa aġġornat għal data li tiġi kkomunikata aktar tard.

Fil5.29 p.m. ilKumitat aġġorna.


KUMITAT PERMANENTI GĦALLISTANDARDS FILĦAJJA PUBBLIKA

LAQGĦA NRU 15

It-Tnejn, 1 ta' Marzu 2021

IlKumitat Permanenti għallIstandards filĦajja Pubblika ltaqa' filKamra talKumitati 3 filbinja talParlament, ilBelt Valletta, fil5.15 p.m.

Anġlu Farrugia, ippresieda.

PREŻENTI

IlMinistru għallĠustizzja, lUgwaljanza u lGovernanza, lOnor.

Edward Zammit Lewis, il-Ministru għall-Intern, is-Sigurtà Nazzjonali u l-Infurzar tal-Liġi, l-Onor.

Karol Aquilina, u lOnor.

IlMinuti talLaqgħa Nru 14 tal5 ta' Jannar 2021 ġew ikkonfermati.

L-Ispeaker laqa' lill-Membru ġdid tal-Kumitat, l-Onor.

Therese Comodini Cachia, u rringrazzja lill-Onor.

Carmelo Mifsud Bonnici tal-ħidma tiegħu bħala membru tal-Kumitat.

XOGĦOL QUDDIEM IL-KUMITAT

L-Onor.

Karol Aquilina talab illi tinbidel is-sekwenza tal-aġenda ta' dakinhar sabiex il-Kumitat jibda bil-konsiderazzjoni tal-item 'd'.

Il-Kumitat ma qabilx ma' din it-talba.

MEMORANDUM DWAR L-ABBUŻ TAL-PRIVILEĠĠ PARLAMENTARI

Wara diskussjoni l-Kumitat qabel li d-diskussjoni dwar dan il-Memorandum fil-Kumitat ġiet konkluża u li l-pass li jmiss hu li wara diskussjoni li saret fil-gruppi parlamentari rispettivi, jitressaq abbozz ta' liġi fil-Kamra biex isir dibattitu u jittieħed vot dwar l-emendi li jistgħu jiġu proposti fir-rigward.

Il-Kumitat iddiskuta x'għandu jkun il-pass li jmiss dwar dan ir-rapport.

In-naħa tal-Oppożizzjoni nformat lill-Kumitat li wara li dan ir-rapport ġie diskuss fil-grupp parlamentari, l-Oppożizzjoni issa għandha pożizzjoni dwar dan ir-rapport, liema pożizzjoni tinkludi proposti addizzjonali għal dawk imressqa mill-Kummissarju għall-Istandards fil-Ħajja Pubblika.

Il-Membri tal-Oppożizzjoni talbu li l-Kumitat għandu jkompli jiddiskuti dan ir-rapport bil-għan li jsiru proposti għal abbozz ta' liġi li sussegwentement jitressaq fil-Kamra biex jiġi rivedut il-Kodiċi ta' Etika tal-Membri Parlamentari.

In-naħa tal-Gvern sostniet li l-Kumitat għandu jqis li d-diskussjoni fuq dan ir-rapport ġiet konkluża u li wara diskussjoni li saret fil-gruppi parlamentari rispettivi, il-pass li jmiss huwa li jitressaq abbozz ta' liġi fil-Kamra biex isir dibattitu u jittieħed vot dwar l-emendi li jistgħu jiġu proposti fir-rigward.

RAPPORT DWAR INVESTIGAZZJONI MILL-KUMMISSARJU GĦALL-ISTANDARDS FIL-ĦAJJA PUBBLIKA - ILMENT TAS-SUR CARMEL CACOPARDO DWAR ABBUŻ TA' POTER FIL-ĦATRA TAL-EKS-MINISTRU KONRAD MIZZI BĦALA KONSULENT MAL-AWTORITÀ TAT-TURIŻMU TA' MALTA (KAŻ K/022) (KONT.)

L-Ispeaker informa lill-Kumitat illi peress li r-ruling mogħti mis-Sedja dwar dan il-każ ġie kkontestat bil-Mozzjoni numru 458 ippreżentata mill-Onor.

Karol Aquilina u l-Onor Carmelo Mifsud Bonnici fit-13 ta' Jannar 2021, u peress li l-Kamra kienet għada ma ddiskutitx u ħadet vot fuq din il-mozzjoni, il-Kumitat ma għandux ikompli bil-konsiderazzzjoni ta' dan ir-rapport f'dan l-istadju.

L-Onor.

Karol Aquilina staqsa lill-Gvern jekk hemmx il-ħsieb li l-Gvern itella' din il-mozzjoni għad-diskussjoni fil-Kamra.

In-naħa tal-Gvern irrimarkat illi bis-saħħa tal-Mozzjoni ta' Proċedura numru 46 kif mgħoddija mill-Kamra fis-Seduta numru 20 tad-19 ta' Lulju 2017, l-Oppożizzjoni tista' tagħżel li ttella' din il-mozzjoni għad-diskussjoni tal-Kamra f'seduta tal-Ħamis allokata għall-Oppożizzjoni.

RAPPORT DWAR INVESTIGAZZJONI MILL-KUMMISSARJU GĦALL-ISTANDARDS FIL-ĦAJJA PUBBLIKA - (KAŻ K/017)

Il-Kumitat iltaqa' sabiex skont lartikolu 27 talAtt dwar lIstandards filĦajja Pubblika jikkonsidra u jiddeċiedi dwar jekk jadottax ilkonklużjonijiet u rrakkomandazzjonijiet tarrapport talKummissarju għallIstandards filĦajja Pubblika (Rapport K/017) li ġie mgħoddi lillMembri talKumitat nhar il-Ħamis, 11 ta' Frar 2021.

L-Ispeaker fakkar f'dak li ġie maqbul fil-laqgħa tat-3 ta' April 2019, ċjoè li fejn il-Kummissarju jkun sab prima facie aġir li jmur kontra l-Att, il-Kummissarju ma għandux jippubblika r-rapport, iżda jgħaddih lill-Kumitat, u li għandu jkun il-Kumitat li jiddeċiedi meta jippubblika tali rapport.

Qal ukoll li ladarba r-rapport għadu mhux pubblikat, il-Kumitat jista' jaqbel li jiltaqa' in camera.

L-Onor.

Karol Aquilina ppropona li r-rapport inkwistjoni jkun ippubblikat b'mod immedjat u li d-diskussjoni dwaru ssir fil-miftuħ.

L-Onor.

Aquilina ppropona wkoll li dakinhar id-diskussjoni tal-Kumitat tkun limitata għall-pubblikazzjoni tar-rapport u li fil-laqgħa li jmiss jiġi mistieden il-Kumissarju għall-Istandards fil-Ħajja Pubblika sabiex jispjega r-rapport tiegħu.

L-Onor.

Edward Zammit Lewis informa lill-Kumitat illi n-naħa tal-Gvern kienet ser tressaq eċċezzjoni ta' natura preliminari li fl-opinjoni tagħhom kellha tippreċedi d-diskussjoni dwar il-pubblikazzjoni tar-rapport.

L-Onor.

Byron Camilleri informa lill-Kumitat illi n-naħa tal-Gvern kienet ser titlob ruling tas-Sedja.

In-naħa tal-Oppożizzjoni argumentat illi t-talba għall-pubblikazzjoni tqajmet qabel l-eċċezzjoni u għalhekk il-Kumitat kellu l-ewwel jiddeċiedi dwar il-pubblikazzjoni tar-rapport.

L-Onor.

Zammit Lewis ġibed l-attenzjoni tal-Kumitat li talba għal ruling tista' ssir f'kull stadju u li tali talba tippreċedi kwalunkwe deċiżjoni oħra.

L-Oppożizzjoni talbet li jittieħed vot dwar jekk ir-rapport għandux jiġi pubblikat.

L-Ispeaker qiegħed il-mistoqsija dwar jekk ir-rapport għandux jiġi pubblikat.

Il-Kumitat qabel li l-vot jittieħed b'mod immedjat u l-Membri vvutaw kif ġej:

L-Ispeaker eżerċita l-vot deċiżiv tiegħu billi vvota ma' dawk li ddikjaraw ruħhom kontra li r-rapport jiġi pubblikat.

Huwa spjega l-vot tiegħu billi qal li kien eżerċita l-vot deċiżiv tiegħu wara li kien sema ż-żewġ partijiet, wara li ħa in konsiderazzjoni x'kien ġie deċiż mill-istess Kumitat fil-laqgħa numru 3 tat-3 ta' April 2019 fir-rigward ta' każijiet fejn il-Kummissarju jkun sab prima facie ksur ta' etika u wara li ħa nota li d-diskussjoni dwar dan ir-rapport kienet għadha fil-bidu tagħha u għalhekk il-proċeduri kienu għadhom ma ġewx eżawriti.

Il-proposta tal-Oppożizzjoni biex ir-rapport dwar il-każ K/017 jiġi pubblikat m'għaddietx.

L-Onor.

Byron Camilleri qara l-eċċezzjoni f'isem in-naħa tal-Gvern fil-forma ta' talba għal ruling, iffirmata miż-żewġ Membri tal-Gvern fuq il-Kumitat dwar l-Istandards fil-Ħajja Pubblika.

L-Ispeaker intalab jiddeċiedi jekk il-Kummissarju, fl-investigazzjoni tiegħu dwar il-każ K/017, marx ultra vires ilpoteri tiegħu u m'operax filmansjonijiet u fillimiti mogħtija lilu billigi ai termini tal-Artikolu 3 u l-Artikolu 13(3) tal-Att dwar l-Istandards fil-Ħajja Pubblika (Kap. 372).

In-naħa tal-Oppożizzjoni ġibdet l-attenzjoni tal-Kumitat li t-talba għar-ruling kienet qed iġġib fix-xejn il-funzjoni tal-Kumitat.

L-Oppożizzjoni saħqet li l-Kumitat għandu funzjoni superviżorja fuq l-irwol tal-Kummissarju u bit-talba għar-ruling qabel biss bdiet id-diskussjoni, il-funzjoni tal-Kumitat f'dan ir-rigward qed tinqabeż.

Ġie rrimarkat ukoll li bit-talba għar-ruling f'dan l-istadju il-Kumitat ġie mwaqqaf milli jikkonsidra r-rapport tal-Kummissarju.

In-naħa tal-Gvern irrimarkat li l-Kumitat għandu rwol superviżorju u li huwa l-obbligu tal-Membri tal-Kumitat li jissenjalaw fejn fl-opinjoni tagħhom, il-Kummissarju mhuwiex qed jaġixxi skont kif ċirkoskritt fil-mansjonjiet tiegħu.

L-Ispeaker informa lill-Kumitat illi r-ruling mitlub kien ser jingħata fil-Kamra fi stadju ulterjuri u ddikkjara li d-diskussjoni fil-Kumitat dwar ir-rapport tal-każ K/017 kienet interrotta.

Fil5.29 a.m. ilKumitat aġġorna għal data li tkun komunikata aktar tard.

ANĠLU FARRUGIA

Proceedings, agenda, minutes and transcripts of the parliamentary committees spl


KUMITATI TALKAMRA TADDEPUTATI

KUMITAT PERMANENTI DWAR IXXOGĦOL TALKAMRA

AVVIŻ

Laqgħa Nru 34

It-Tnejn, 1 ta' Marzu 2021 fit-3.00 p.m.

LIspeaker tal-Kamra tad-Deputati u President talKumitat Permanenti dwar ixXogħol talKamra, javża li lKumitat se jiltaqa' nhar it-Tnejn, 1 ta' Marzu 2021 fit-3.00 p.m. filKamra talKumitati filParlament, ilBelt Valletta, b'din laġenda:

Xogħol tal-Kamra; u

Affarijiet oħra

23 ta' Frar 2021 SKRIVAN TALKAMRA

Proceedings, agenda, minutes and transcripts of the parliamentary committees hbc


KUMITAT PERMANENTI DWAR IX-XOGĦOL TAL-KAMRA

(Rapport Uffiċjali u Rivedut)

Laqgħa Nru 34

It-Tnejn, 1 ta' Marzu 2021

Stampat fl-Uffiċċju tal-Iskrivan

Prezz €2.50

Laqgħa Nru 34

It-Tnejn, 1 ta' Marzu 2021

Il-Kumitat iltaqa' fil-Parlament, il-Belt Valletta, fit-3.22 p.m.

IlMinuti talLaqgħa Nru 33, li saret fis6 ta' Jannar 2021, ġew ikkonfermati.

XOGĦOL TAL-KAMRA

L-ISPEAKER (Onor. Anġlu Farrugia): Id-Deputat Prim Ministru.

CHRIS FEARNE (Deputat Prim Ministru u Ministru għas-Saħħa): Sur President, nitlob lill-Whip biex jaġġorna lill-Kumitat fuq l-Abbozzi li għandna għal din il-ġimgħa u għall-ġimgħa d-dieħla.

GLENN BEDINGFIELD: Sur President, ninforma lill-Kamra li llum se tibda d-diskussjoni fi stadju ta' Tieni Qari dwar l-Abbozz ta' Liġi li jemenda l-Kodiċi Ċivili u l-Att XIV tal-2011 (Abbozz 182).

Qiegħed nistma li din id-diskussjoni se tibqa' għaddejja sa għada.

Min-naħa tal-Gvern, aħna għandna madwar disa' kelliema, filwaqt li min-naħa tal-Oppożizzjoni għandhom madwar żewġ kelliema.

Wara din id-diskussjoni, għandna erba' abbozzi ta' liġi oħra li nqisuhom importanti u li nixtiequ ngħaddu qabel il-vakanzi tal-Għid.

Għandna l-Abbozz ta' Liġi li jemenda Atti Varji tat-Taxxa (Abbozz 199) …

DAVID AGIUS: Dan tal-Budget?

Wara għandna żewġ abbozzi ta' liġi li huma ppilotati mill-Ministru Zammit Lewis.

Hawnhekk qiegħed nirreferi għall-Abbozz ta' Liġi li jemenda l-Att dwar Vittmi tal-Kriminalità (Abbozz 197), u għall-Abbozz ta' Liġi li jemenda l-Kostituzzjoni ta' Malta (Emenda Nru 3) (Abbozz 157).

Imbagħad, inkomplu fi stadju ta' Tieni Qari tal-Abbozz ta' Liġi li jimplimenta Miżuri tal-Estimi (Abbozz 173).

Huwa stmat li l-24 ta' Marzu tkun il-ġurnata li fiha nieħdu l-voti li hemm bżonn, u dik tkun il-ġurnata li nibdew ir-recess tal-Għid.

U nerġgħu nidħlu lura l-Parlament fit-12 ta' April.

Il-vot tal-Awditur Ġenerali u tad-Deputat Awditur Ġenerali neħduh fl-24 ta' Marzu.

L-ISPEAKER: Saret il-korrezzjoni tal-kunjom?

Għandna bżonn nerġgħu rressqu mozzjoni?

CHRIS FEARNE: Le, imbagħad dik titla' dakinhar.

GLENN BEDINGFIELD: Jien nistma li b'dawn l-abbozzi ta' liġi għandna din il-ġimgħa u l-ġimgħa d-dieħla koperti.

Imbagħad inkomplu bil-Miżuri tal-Estimi, fejn hemmhekk naħseb li se jkun hemm ħafna Deputati min-naħa tal-Gvern u min-naħa tal-Oppożizzjoni li jridu jitkellmu.

Fuq tal-entitajiet, l-ewwel iridu jitpoġġew fuq il-Mejda tal-Kamra, imma dawk għandna sa Ġunju biex niddiskutuhom, mentri tal-Miżuri tal-Estimi għandna sa Marzu.

L-ISPEAKER: Jekk jistgħu jsiru qabel, aħjar.

GLENN BEDINGFIELD: Għadhom ma tpoġġewx.

Min-naħa tiegħi dak kollox.

L-ISPEAKER: Grazzi.

Hemm rimarki min-naħa tal-Oppożizzjoni?

DAVID AGIUS: Il-vot fuq il-mozzjoni tal-Awditur Ġenerali jittieħed skont min ikun present and voting?

DAVID AGIUS: Jiġifieri se jkollna żewġ terzi present and voting.

IS-SUR RAYMOND SCICLUNA (Skrivan tal-Kamra): Qabel jiddikjara li għaddiet irid jaċċerta ruħu li hemm żewġ terzi tal-Membri tal-Kamra.

L-ISPEAKER: Żewġ terzi tal-Membri kollha u mhux żewġ terzi tal-Membri preżenti.

L-Onor.

XOGĦOL IEĦOR

ROBERT CUTAJAR: Sur President, għal darba darbtejn irċevejt kopja ta' ittra li kienet indirizzata lilek min-naħa ta' Shift News u li jien u l-Whip tal-Gvern konna kkopjati fiha.

Ma nafx x'risposta ngħataw għax ma kontx …

L-ISPEAKER: Se ngħidlek, mhux problema.

ROBERT CUTAJAR: Bħala Oppożizzjoni m'għandna l-ebda problema li dawn jingħataw aċċess, bħalma tingħata lil kull media oħra.

Però jien ma kellix kopja tar-risposta li ntbagħtet.

L-ISPEAKER: Il-kwestjoni mhijiex fuq jekk hemmx xi oġġezzjoni jew le, imma hija fuq il-liġi.

Il-liġi xi tgħid?

Ħalli naqralek l-ittra li bgħattilhom.

Ovvjament, dawn joqogħdu jiktbu kull darba …

ROBERT CUTAJAR: Sur President, x'inhi l-problema?

Il-media l-oħra jingħataw aċċess.

Nerġa' ntenni li min-naħa tagħna m'għandna l-ebda problema sabiex dawn jingħataw aċċess.

L-ISPEAKER: Kollha tajniehom aċċess, imma jekk id-DOI jgħidilna li dawn mhumiex reġistrati, jien mhux se nikser il-liġi!

Jien se ngħidlek li l-liġi ma tagħtinix dak il-poter.

ROBERT CUTAJAR: Min-naħa tagħhom weġbuk?

L-ISPEAKER: Dażgur li wieġbu, u jien weġibthom lura.

ROBERT CUTAJAR: Jiġifieri reġgħu wieġbu?

L-ISPEAKER: Ma wieġbu xejn, imma bħas-soltu qagħdu jtellgħu fuq il-blog tagħhom.

ROBERT CUTAJAR: Jien qiegħed ngħidlek għax ma kellix risposta.

Kull darba nkunu kkopjati …

L-ISPEAKER: Imma jien kelli niktbilhom għax lili kienet indirizzata.

L-ittra kitbitha ċerta waħda Caroline Muscat.

Ovvjament, kitbet lili u jien għaddejtha lill-konsulent legali tiegħi, il-Professur Refalo.

U fit-12 ta' Frar 2021 kiteb hekk:

Qiegħed jgħidilha hekk għax kitbet lili direttament meta hemm Ordni Permanenti li jgħidlek li ma tistax.

Ir-risposta tkompli hekk:

Fl-ittra tagħha qalet li ma taqbilx mal-liġi, u ċjoè, li trid tirreġistra hi bħala editur mad-DOI, eċċ. Imma dik affari tagħha!

Ovvjament, il-liġi jridu jibdluha l-Oppożizzjoni u l-Gvern.

Mela jien qiegħed napplika l-liġi kif inhi.

GLENN BEDINGFIELD: Jew tinbidel il-liġi, jew inkella huma jridu jottemporaw ruħhom mal-liġi.

L-ISPEAKER: Bħalissa kulħadd irid jirreġistra.

Pereżempju, tal-Lovin Malta talbu u tajthomlhom għax huma rreġistrati.

Imma ta' Shift News ma jridux jirreġistraw.

Fil-fatt, ħalli naqralkom xi tgħid il-liġi:

"L-Ispeaker tal-Kamra għandu, fuq talba bil-miktub minn xi Membru tal-Kamra jew mill-editur responsabbli għall-gazzetta reġistrata taħt l-Att tal-Istampa, jagħti lil dak il-Membru jew lill-editur id-dettalji tal-income dwar xi sena ta' stima dikjarata minn xi Membru tal-Kamra għall-finijiet tal-Att dwar it-Taxxa."

Trid tkun reġistrata biex ngħaddihomlhom.

ROBERT CUTAJAR: Il-punt tiegħi kien biss għax jien ġejt ikkopjat fl-ittra, imma mbagħad ma kontx ikkopjat fir-risposta.

L-ISPEAKER: Jien weġibt lilha biss għax hi ma qaltlix li għandi nibgħat lilek ukoll.

ROBERT CUTAJAR: Il-Whip tal-Gvern kien ikkopjat ukoll.

L-ISPEAKER: Mhux problema, imma jien weġibt lilha peress li hi kitbet lili.

Però l-liġi hija ċara u, sakemm hemm il-liġi, jien ikolli napplika dik il-liġi.

Għalkemm jien avukat xorta ħassejt il-bżonn li nkun ikkonfortat, u għalhekk bgħatt lill-Professur Refalo.

Li kieku ma nagħmilx hekk inkun qiegħed nikser il-liġi jien stess.

Il-liġi dik hi.

Parliamentary Friendship Group – Tuneżija

L-ISPEAKER: Nixtieq ninforma lill-Kumitat bit-talba li konna rċevejna għall-Parliamentary Friendship Group mat-Tuneżija.

Din diġà konna qbilna fuqha u, fil-bidu ta' Jannar, konna ġejna informati li se jkun hemm dan il-grupp ta' ħbiberija mill-Parlament Tuneżin.

Kif tafu, fit-Tuneżija kien hemm l-elezzjonijiet u issa għandhom parlament ġdid.

Min-naħa tagħna, għadha ma tteħditx id-deċiżjoni dwar jekk din it-talba għandhiex tiġi aċċettata jew le.

Nifhem li għandha tiġi aċċettata, kif konna qbilna fl-2018, fejn konna għedna li għandhom ikunu l-Membri ta' dan il-Kumitat f'każ li ma jkunx hemm Membri oħra nominati.

Pjan Finanzjarju 2021 tal-Kummissarju għall-iStandards fil-Ħajja Pubblika

L-ISPEAKER: L-aħħar punt li xtaqt insemmi huwa fuq il-Pjan Finanzjarju 2021 tal-Kumissarju għall-iStandards fil-Ħajja Pubblika.

Infakkarkom li għad irridu naqblu fuq data biex dan il-Kumitat jiddiskuti dawn l-estimi.

DAVID AGIUS: M'għandniex problema.

Nagħmlu appuntament u niddiskutuhom.

CHRIS FEARNE: Insibu data fil-ġranet li ġejjin.

Ovvjament nistiednu lill-Kummissarju George Hyzler u lit-team tiegħu għal din id-diskussjoni.

L-ISPEAKER: Tridu nsibu data issa?

L-Onor.

ROBERT CUTAJAR: Kif hawn il-Whip u d-Deputat Prim Ministru, nixtieq nistaqsi fuq xi ħaġa.

Illum ġejt informat li mhux se ssir l-istqarrija ministerjali kif is-soltu ssir.

Ma nafx jekk din hux se ssir għada u għalhekk qiegħed nistaqsi.

GLENN BEDINGFIELD: Iva, se ssir għada.

L-ISPEAKER: L-Onor.

DAVID AGIUS: Kemm inqajjem punt żgħir.

Rajt ftit il-Minuti dwar il-ġurament ta' ħatra, dak iż-żmien kien se jkun Dr Gavin Gulia.

U naħseb li dan il-Kumitat qisu "qatt" ma laqa' lill-Membru Parlamentari ġdid min-naħa tal-Gvern b'mod uffiċjali f'dan il-Kumitat.

Naf li lqajnieh fis-Sala, imma dejjem nagħmluha f'dan il-Kumitat.

U naħseb jixraq li lill-Onor.

Scicluna nsemmuh u nilqgħuh bħala Kumitat.

CHRIS FEARNE: Nieħdu pjaċir bl-Onor.

Scicluna, imma, kif għedt inti, diġà lqajnieh fil-Plenarja.

L-ISPEAKER: Nirringrazzja lill-Onor.

Agius u lill-Onor.

Fearne ta' dan l-understanding.

Issa nistgħu naġġornaw għal data li tiġi kkomunikata aktar tard.

Nirringrazzjakom.

Fit3.35 p.m. ilKumitat aġġorna.


KUMITATI TAL-KAMRA TAD-DEPUTATI

KUMITAT PERMANENTI DWAR IL-ĦATRIET PUBBLIĊI

AVVIŻ

Laqgħa Nru 21

L-Erbgħa, 3 ta' Marzu 2021 fl-4.30 pm

L-Onor.

Anthony Agius Decelis, President tal-Kumitat Permanenti dwar il-Ħatriet Pubbliċi, javża li l-Kumitat se jiltaqa' nhar l-Erbgħa, 3 ta' Marzu 2021 fl-4.30 pm fil-Kamra tal-Kumitati fil-Parlament, il-Belt Valletta, b'din l-aġenda:

Konferma tal-Minuti.

Smigħ fir-rigward tan-nomina ta' Dr Simon Cachia għall-ħatra ta' Rappreżentant Permanenti fi Strasburgu.

Smigħ fir-rigward tan-nomina tal-Imħallef Emeritu Noel Cuschieri għall-ħatra ta' Chairperson tal-Bord tal-Awtorità għall-Edukazzjoni Avvanzata u Ogħla.

24 ta' Frar 2021 Skrivan tal-Kamra

Proceedings, agenda, minutes and transcripts of the parliamentary committees hat


(Rapport Uffiċjali u Rivedut)

Laqgħa Nru 21

L-Erbgħa, 3 ta' Marzu 2021

Stampat fl-Uffiċċju tal-Iskrivan

Prezz €2.50

Laqgħa Nru 21

L-Erbgħa, 3 ta' Marzu 2021

Il-Kumitat iltaqa' fil-Parlament, il-Belt Valletta, fil-4.50 p.m.

Il-Minuti tal-Laqgħa Nru 20, li saret fid-9 ta' Frar 2021, ġew ikkonfermati.

IĊ-CHAIRPERSON (Onor. Anthony Agius Decelis): Illum il-kumitat għandu quddiemu żewġ nomini, dik ta' Dr Simon Cachia għall-ħatra ta' Rappreżentant Permanenti fi Strasburgu, u dik tal-Imħallef Emeritu Noel Cuschieri għall-ħatra ta' Chairperson tal-Bord tal-Awtorità tal-Edukazzjoni Avvanzata u Ogħla.

Nixtieq nirringrazzja lill-Onor.

Glenn Bedingfield, lill-Onor.

Jean Claude Micallef u lill-Onor.

Joe Mizzi talli qegħdin preżenti għal din il-laqgħa.

SMIGĦ FIR-RIGWARD TAN-NOMINA TA' DR SIMON CACHIA GĦALL-ĦATRA TA' RAPPREŻENTANT PERMANENTI TA' MALTA RESIDENTI FI STRASBURGU

IĊ-CHAIRPERSON: Nibdew bis-smigħ fir-rigward tan-nomina ta' Dr Simon Cachia għall-ħatra ta' Rappreżentant Permanenti ta' Malta fil-Kunsill tal-Ewropa Residenti fi Strasburgu.

Nistgħu nsejħu mill-ewwel lil Dr Simon Cachia.

Dr Simon Cachia daħal fil-Kamra tal-Kumitat.

IĊ-CHAIRPERSON: Dr Cachia, dan il-kumitat huwa mwaqqaf permezz tal-Att li jemenda l-Att dwar l-Amministrazzjoni Pubblika u, skont l-istess Att, il-Membri jistgħu jagħmlulek mistoqsijiet supplimentari relatati mat-tweġibiet bil-miktub li inti bgħattilna.

Ninformak ukoll li skont l-istess liġi l-mistoqsijiet u t-tweġibiet għandhom, kemm-il darba l-kumitat ma japprovax mod ieħor, ikunu pubbliċi.

Ninformak ukoll li din il-laqgħa qiegħda tiġi streamed live fuq il-website tal-Parlament u eventwalment tiġi mxandra wkoll fuq l-istazzjon tat-televiżjoni tal-Parlament.

Nitolbok biex, jekk jogħġbok, tintroduċi lilek innifsek u tgħidilna ftit dwar l-esperjenza tiegħek u għaliex aħna bħala kumitat għandna niddeċiedu li inti għandek tkun qed tokkupa din il-kariga.

DR SIMON CACHIA: Jiena gradwat bħala avukat mill-Università ta' Malta, u mbagħad kont għamilt Masters fil-Liġi fl-Università ta' Cambridge, l-Ingilterra.

Ipprattikajt għal diversi snin bħala avukat, inkluż il-Qorti.

Fl-2015 kont ġejt appuntat bħala Kordinatur tal-Presidenza Maltija tal-Kunsill tal-Unjoni Ewropea, u għamilt madwar sentejn u nofs f'dak il-post.

Wara l-Presidenza erġajt ġejt lura Malta u erġajt qbadt il-prattika ta' avukat.

Nista' nżid ukoll esperjenza relevanti li qabel il-Presidenza kont ukoll il-Mutual Recognition of Professions Coordinator għal Malta, u kont nattendi working group tal-Kummissjoni fuq dan il-qasam fejn kont ukoll nirrappreżenta lil Malta u ninnegozja f'isem Malta.

Imbagħad, wara l-Presidenza, kont ukoll nitla' f'dan il-working party bħala espert.

Inżid ukoll li matul din l-aħħar sena tajt ukoll servizzi legali lill-Ministeru għall-Affarijiet Barranin.

Inti staqsejtni wkoll għalfejn għandi niġi maħtur fil-kariga msemmija.

Naħseb għandi esperjenza legali kif ukoll diplomatika, u għandi wkoll kwalifiki u enerġija biex nagħti dan is-servizz lill-pajjiż.

IĊ-CHAIRPERSON: Hawn Membri li għandhom xi mistoqsijiet?

L-Onor.

CARMELO MIFSUD BONNICI: Dr Cachia, inti għamilt żmien tikkoordina x-xogħol tal-Presidenza ta' Malta fl-Unjoni Ewropea.

Nixtieq ftit riflessjonijiet minn għandek dwar dan.

Ovvjament m'hemmx għalfejn nagħmlu d-differenza bejn il-Kunsill tal-Ewropa u dan; però, fil-Kunsill tal-Ewropa hemm ħafna sfidi li pajjiżna mhux qed jaqbad biżżejjed.

Hemm ħafna items li jitilgħu fuq diversi kumitati li pajjiżna għandu bżonn ikun imgħarraf iktar dwarhom.

X'għamilt u x'beħsiebek tagħmel f'dawn iż-żewġ vesti separati?

DR SIMON CACHIA: Bħala Koordinatur, jiena kont tlajt hemmhekk ħafna qabel il-Presidenza u xogħli kien li nsir naf x'irridu nagħmlu Malta għall-Presidenza u kif għandna nagħmluh, kemm mil-lat ta' policy kif ukoll mil-lat ta' sustanza bħala implimentazzjoni ta' programmi u attivitajiet.

Kont niltaqa' mal-istituzzjonijiet kollha, fosthom mal-Kunsill, mal-Parlament, mal-Kummissjoni u mal-presidenzi ta' qabilna.

Kont nirrapporta lir-Rappreżentanza Permanenti u lil Malta, u bażikament sirna nafu x'għandu jsir.

Imbagħad bdejna nwettqu l-ħidma iktar viċin il-Presidenza.

Sur President, mhux se nidħol f'ħafna dettall, imma, pereżempju, kellna nagħmlu t-Trio Programme li huwa l-programm tat-tliet presidenzi, għaliex il-Presidenzi tal-Kunsill tal-Unjoni Ewropea jaħdmu flimkien.

Aħna konna mal-Olanda u mal-iSlovakkja, u konna għamilna pjan ta' ħidma magħhom għal 18-il xahar li mbagħad, iktar qrib il-presidenza tagħna, ġie ridott għal sitt xhur.

Kienu jsiru wkoll ħafna events u konferenzi jew meetings informali dwar suġġetti li kienu se jiġu diskussi fil-laqgħat.

Infakkarkom ukoll li fil-presidenza l-laqgħat ma kenux biss ministerjali u ta' rappreżentanti permanenti, iżda hemm ukoll ħafna technical jew working parties.

Hemm iktar minn 120 minn dawn, u fil-presidenza kellna iktar minn 1,000 laqgħa.

Allura ridt nieħu ħsieb li l-ħidma ssir u tiġi implimentata għal dawn il-working parties kollha.

Bħala kordinatur kont nassigura wkoll li kulħadd jagħmel xogħlu u li x-xogħol isir u jsir sew.

Semmejtli l-Kunsill tal-Ewropa.

Naqbel miegħek li kemm fl-Unjoni Ewropea kif ukoll fil-Kunsill tal-Ewropa huwa importanti li mir-rappreżentanza permanenti nattendu l-laqgħat kollha tal-Kumitat tal-Ministri fil-livell ta' deputati u anke s-sub-groups.

Issues importanti għal Malta jiġu identifikati mill-bidu nett.

Dik hija importanti ħafna, u jekk dawn huma favur Malta ovvjament irridu nimbuttawhom u nirsistu, u jekk ma jkunux favorevoli għal Malta rridu nidentifikawhom mill-bidu u nilqgħulhom qabel ikun tard wisq.

Dan kollu dejjem b'rispett lejn il-liġijiet internazzjonali u l-obbligi internazzjonali tagħna.

IĊ-CHAIRPERSON: Hawn iktar mistoqsijiet?

Dr Cachia, nitolbok tirtira ħalli l-Kumitat ikun jista' jiddelibera dwar in-nomina tiegħek.

Dr Simon Cachia rtira mill-kamra tal-Kumitat.

IĊ-CHAIRPERSON: Hawn qbil fuq in-nomina ta' Dr Simon Cachia għall-ħatra proposta ta' Rappreżentant Permanenti ta' Malta fi Strasburgu?

(Onor. Membri: Iva) Jidher li hawn qbil unanimu.

Insejjaħ issa lil Dr Cachia biex jerġa' jidħol lura quddiem il-Kumitat.

Dr Simon Cachia daħal lura fil-kamra tal-Kumitat.

IĊ-CHAIRPERSON: Dr Cachia, dan il-kumitat iddeċieda li jagħti parir favur il-ħatra tiegħek bħala Rappreżentant Permanenti ta' Malta Residenti fi Strasburgu skont kif provdut fis-subartikolu 38(5) fit-Tielet Taqsima tal-Ħames Skeda tal-Att dwar l-Amministrazzjoni Pubblika, u li skont l-istess provvediment, flimkien mal-parir imsemmi, jintbagħtu l-Minuti ta' din il-laqgħa tal-Kumitat lill-Ministru għall-Affarijiet Barranin u Ewropej.

Nawgurawlek ħafna ħidma favur pajjiżna.

DR SIMON CACHIA: Grazzi ħafna.

SMIGĦ FIR-RIGWARD TAN-NOMINA TAL-IMĦALLEF EMERITU NOEL CUSCHIERI GĦALL-ĦATRA TA' CHAIRPERSON TAL-BORD TAL-AWTORITÀ GĦALL-EDUKAZZJONI AVVANZATA U OGĦLA

IĊ-CHAIRPERSON: Ngħaddu għall-item li jmiss li hu s-smigħ fir-rigward tan-nomina tal-Imħallef Emeritu Noel Cuschieri għall-ħatra ta' Chairperson tal-Bord tal-Awtorità għall-Edukazzjoni Avvanzata u Ogħla.

Insejħu lill-Imħallef Emeritu Noel Cuschieri biex jingħaqad magħna fil-kumitat.

L-Imħallef Emeritu Noel Cuschieri daħal fil-kamra tal-Kumitat.

IĊ-CHAIRPERSON: Nilqgħek magħna, Sur Imħallef.

Bħalma taf, dan il-kumitat huwa mwaqqaf permezz tal-Att li jemenda l-Att dwar l-Amministrazzjoni Pubblika u, skont dan l-istess Att, il-Membri jistgħu jagħmlulek mistoqsijiet supplimentari relatati ma' tweġibiet bil-miktub li inti bgħattilna.

Ninformak li skont l-istess Att, il-mistoqsijiet u t-tweġibiet għandhom, kemm-il darba l-kumitat ma jiddeċidix mod ieħor, isiru pubbliċi.

Ninformak ukoll li din il-laqgħa qiegħda tiġi live streamed fuq il-website tal-Parlament u eventwalment tiġi mxandra fuq l-istazzjon tat-televiżjoni tal-Parlament.

Nitolbok biex, jekk jogħġbok, tintroduċi ruħek, mhux għaliex għandek bżonn, għaliex ħafna mill-Membri huma avukati u jafuk sew, imma biex min ikun qiegħed isegwina jkun jaf daqsxejn il-background tiegħek.

Nitolbok tgħidilna ftit dwarek innifsek u tgħidilna ftit fuq l-esperjenza tiegħek relatata ma' din il-kariga.

L-IMĦALLEF EMERITU NOEL CUSCHIERI: Dwar l-esperjenza tiegħi fuqi nnifsi bħala avukat?

IĊ-CHAIRPERSON: Le, dwar l-esperjenza tiegħek relatata ma' din il-kariga u għaliex aħna għandna niddeċiedu li napprovawha.

L-IMĦALLEF EMERITU NOEL CUSCHIERI: Jien kont President tal-Kummissjoni għall-Edukazzjoni Avvanzata u Ogħla (NCHFE).

Għamilt kważi seba' xhur naħdem f'din il-kariga.

Tridu tkunu tafu x'għamilt qabel ukoll bħala mħallef?

IĊ-CHAIRPERSON: Le.

Sitt xhur ilu diġà approvajna n-nomina tiegħek.

Però, għall-fini ta' dawk li jkunu qegħdin isegwu u għar-record tal-Parlament, tista' tagħtina ftit introduzzjoni fuqek, sabiex dan il-Kumitat jagħmel xogħlu b'mod legali?

L-IMĦALLEF EMERITU NOEL CUSCHIERI: Jien kont ili membru tal-Ġudikatura għal 35 sena nieqes tliet xhur; ta' 30 sena kont maġistrat.

Ħdimt għal 11-il sena fil-ġurisdizzjoni kriminali bħala maġistrat, u l-aħħar sitt snin għamilthom nagħmel kawżi relatati mad-droga.

Jiena kont ġejt appuntat maġistrat fl-1985, u f'Ottubru tal-2002 ġejt nominat Imħallef.

Għamilt tliet snin naħdem fil-kamp ċivili, fil-Prim'Awla.

Wara tliet snin naħdem fil-Prim'Awla ġejt assenjat lill-Qorti tal-Familja, fejn domt naħdem seba' snin u nofs.

Wara dawk is-seba' snin u nofs, imbagħad bdejt naħdem fl-Appell u fil-Qorti Kostituzzjonali.

Għamilt seba' snin hemmhekk.

Imbagħad, out of the blue – kienet sorpriża – ġejt appuntat bħala President tal-NCHFE.

Meta ġejt l-ewwel darba hawnhekk kont mimli teorija.

Pereżempju, nistudja l-liġi, nara l-literature u nara xi problemi hemm.

Issa qiegħed hawnhekk b'sitt xhur esperjenza, u allura qiegħed f'pożizzjoni ħafna aħjar li nirrispondi d-domandi.

IĊ-CHAIRPERSON: Timmatura fil-kariga, ngħidu aħna.

L-IMĦALLEF EMERITU NOEL CUSCHIERI: Għax issa ħassejthom b'idejja l-problemi li hemm.

Kif jgħidu, il-problemi mhumiex ostakli imma huma mezz ta' tagħlim, jiġifieri xi ħaġa tgħallimt.

IĊ-CHAIRPERSON: Grazzi.

Fil-fażi li jmiss, kull membru għandu dritt li jagħmillek mistoqsijiet supplimentari għall-mistoqsijiet li diġà ntbagħtulek.

L-Onor.

CARMELO MIFSUD BONNICI: Sur Imħallef Emeritu, f'dawn is-sitt xhur li kont fil-kariga, x'tara bħala żewġ sfidi verament qawwija għall-edukazzjoni u għas-settur li inti qiegħed tieħu ħsieb?

B'mod partikolari forsi tħoss ukoll li aħna bħala Membri ta' dan il-Kumitat għandna niġu ftit iktar a konoxxenza ta' dawn l-isfidi.

L-IMĦALLEF EMERITU NOEL CUSCHIERI: L-ikbar sfida li nara jien hija titjib fil-quality assurance.

Mhux għax m'hemmx il-quality assurance, mhux għax m'hemmx mekkaniżmu, imma l-mekkaniżmu, bħal kull ħaġa oħra, jista' jitjieb.

Dan bħal meta għandek struttura li trid ittejjibha.

Meta din l-istruttura tiżviluppa u tikber u ma jkunx hemm kontroll fuq il-kwalità, ma jkunx hemm assigurazzjoni li qed tikber b'elementi ta' kwalità tajba, u allura hemm ir-riskju reali li din l-istruttura tikkrolla u ċċedi taħt il-piż tagħha stess.

Mentri, jekk tkun struttura li titħalla tikber u tespandi, tkun kontrollata f'qafas regolatorju u tassigura li dak li qed isir ikun ta' kwalità tajba, allura imbagħad l-istruttura ma taqax u l-iżvilupp jibqa' sejjer u l-pedamenti jkunu sodi.

Fil-quality assurance tgħallimt li s-sitwazzjoni ssir hekk.

L-ewwel issir applikazzjoni għal liċenzja, fejn ikun hemm pjan ta' kif il-fornitur tal-edukazzjoni se jmexxi.

Ikun hemm dettalji dwar il-fornitur, min se jipprovdi l-edukazzjoni, u dettalji dwar il-programmi li se jagħti lill-istudenti.

Hemmhekk issir l-akkreditazzjoni.

Il-Kummissjoni – li issa saret Awtorità – tara jekk dawk il-programmi u dak il-fornitur għandux l-elementi biżżejjed.

Hemm 11-il standard u tara jekk dawn humiex se jiġu sodisfatti.

Imbagħad, jekk hemm bini jmorru jaraw u jagħtuh l-akkreditazzjoni.

Wara li ssir dik, dan il-fornitur jibda jopera.

Imbagħad, il-liġi tagħtih perijodu ta' ħames snin biex isir l-external quality assurance.

Meta jgħaddi dan il-perjodu, l-Awtorità tmur hemmhekk u tagħmel audit estern.

Tqabbad esperti f'ċertu oqsma u jsir l-audit.

Ikun hemm fornituri li jkunu laħqu l-level standards kollha, jiġifieri jkunu għamlu dak li ppjanaw u li qalu li se jagħmlu.

Imma, jkun hemm ukoll fornituri li ma jkunux issodisfaw il-programm jew pjan kollu, imma xorta waħda jistgħu jagħtuhom liċenzja għax ikunu qed jaħdmu tajjeb.

Waħda mill-problemi li nara jien hija li l-perjodu ta' ħames snin bejn l-akkreditazzjoni fuq il-karta u l-akkreditazzjoni li jsir on the spot huwa twil wisq.

F'ħames snin jidħlu l-istudenti u joħorġu.

Irid ikun hemm ukoll iżjed monitoraġġ.

Tgħidli: Għaliex m'hemmx iżjed monitoraġġ?

Il-problema hija tan-nies.

Jiena nara li hemm żewġ toroq li wieħed x'jista' jesplora.

Waħda minnhom hi li tħalli dak il-perijodu ta' ħames snin l-istess, imma mbagħad isir l-external audit mill-Kummissjoni jew mill-Awtorità.

Biex tagħmel hekk trid ikollok nies biżżejjed biex tibgħathom on site, on the premesis jagħmlu spot checks biex jaraw li dak li inti daħħalt fil-pjan tiegħek is being delivered.

Dan huwa fl-interess tal-istudenti.

Inti ma tridx iddaħħal l-istudenti, u mbagħad fl-aħħar issib li ma ngħatawx edukazzjoni ta' kwalità tajba.

Għalhekk hija importanti l-quality assurance.

Inutli li jkollna firxa ta' edukazzjoni, aċċessibilità kemm trid, però l-edukazzjoni ma tkunx ta' kwalità tajba.

Jekk ma tkunx ta' kwalità tajba jintilef il-benefiċċju għas-soċjetà.

It-tieni triq li nara hi li dawk il-ħames snin jiġu ridotti għal tliet snin.

Id-diffikultà f'din qiegħda li l-external audit, milli stajt nara, jiswa' ħafna flus.

Hawn fornituri li huma finanzjarjament b'saħħithom, u allura billi jonqfu ftit eluf ma ġara xejn; imma hawn ħafna fornituri li jagħtu korsijiet fil-kamp tagħhom, pereżempju, tal-hairdressers – u m'hemmx bżonn ikollok reputazzjoni kbira, imbasta tkun persuna kwalifikata li kapaċi tgħallem – li għalihom external audit tiġi ħafna flus.

Wieħed mill-istandards li jridu jissodisfaw anke fil-bidu nett huwa li jkun hemm mekkaniżmu intern ta' internal quality audit.

Il-fornitur irid ikollu mekkaniżmu f'postu biex jiċċekkja lilu nnifsu, biex jara li l-edukazzjoni li qed tingħata hija ta' kwalità tajba.

Dik hija parti mill-isfidi, għax imbagħad hemm affarijiet oħra.

CARMELO MIFSUD BONNICI: Grazzi tal-ispjega.

IĊ-CHAIRPERSON: Grazzi.

(Onor. Membri: Le) Sur Imħallef, f'dan il-istadju nitolbok tirtira ftit, sabiex inkunu nistgħu niddiskutu n-nomina.

Imbagħad, jekk ma jimpurtax, insejħulek minn hawn u ftit ieħor.

L-Imħallef Emeritu Noel Cuschieri rtira mill-kamra tal-Kumitat.

IĊ-CHAIRPERSON: Grazzi.

Nistaqsi jekk hawnx qbil man-nomina tal-Imħallef Emeritu Dr Noel Cuschieri għall-ħatra proposta ta' Chairperson tal-Bord tal-Awtorità tal-Edukazzjoni Avvanzata u Ogħla.

(Onor. Membri: Iva) Jidher li hawn qbil unanimu.

Nistieden lil Dr Noel Cuschieri jidħol fil-kamra.

L-Imħallef Emeritu Noel Cuschieri daħal lura fil-kamra tal-Kumitat.

IĊ-CHAIRPERSON: Sur Imħallef, ninformak li dan il-kumitat iddeċieda li jagħti parir favur il-ħatra tiegħek bħala Chairperson tal-Bord tal-Awtorità għall-Edukazzjoni Avvanzata u Ogħla skont kif provdut fis-subartikolu 38(5) fit-Tielet Taqsima tal-Ħames Skeda tal-Att dwar l-Amministrazzjoni Pubblika.

Skont l-istess provvediment, flimkien mal-parir imsemmi, se jintbagħtu l-minuti tal-laqgħa ta' dan il-Kumitat lill-Ministru għall-Edukazzjoni.

Nawgurawlek ħafna ħidma favur pajjiżna.

Min-naħa tiegħi, nirringrazzja lill-Onor.

Membri preżenti u lill-Iskrivana tal-Kumitat.

Dan il-Kumitat huwa konkluż u jerġa' jiltaqa' meta jkun hemm ħtieġa.

Fil-5.16 p.m. il-Kumitat aġġorna.


KUMITAT PERMANENTI DWAR IL-ĦATRIET PUBBLIĊI

LAQGĦA NRU 21

L-Erbgħa, 3 ta' Marzu 2021

IlKumitat Permanenti dwar il-Ħatriet Pubbliċi ltaqa' filbinja talParlament, ilBelt Valletta, fl-4.50 pm.

PREŻENTI

Il-Membri tal-Kumitat li kienu preżenti għal-laqgħa kienu l-Onor.

Joe Mizzi.

Il-Minuti tal-Laqgħa Nru 20, li saret fid-9 ta' Frar 2021, ġew ikkonfermati.

SMIGĦ FIR-RIGWARD TAN-NOMINA TA' DR SIMON CACHIA GĦALL-ĦATRA TA' RAPPREŻENTANT PERMANENTI FI STRASBURGU

Il-Kumitat stieden lil Dr Simon Cachia sabiex jidher quddiem il-Membri tal-Kumitat biex isirulu mistoqsijiet supplimentari relatati mat-tweġibiet bil-miktub li Dr Cachia bagħat lill-Kumitat, skont is-subartikolu 38(4) tal-Att dwar l-Amministrazzjoni Pubblika, Kap. 595.

Il-President tal-Kumitat informa lil Dr Cachia li d-domandi u t-tweġibiet tiegħu ser jiġu ppubblikati ai termini tal-artikolu 38(2) tal-Att dwar l-Amministrazzjoni Pubblika.

Dr Simon Cachia ta ħarsa ġenerali dwar l-esperjenza tiegħu fil-qasam legali fejn hu jipprattika bħala avukat, kif ukoll dwar il-ħidma tiegħu bħala Koordinatur tal-Presidenza Maltija tal-Kunsill tal-Unjoni Ewropea fis-snin bejn l-2015 u l-2017, f'liema perjodu kien ibbażat fir-Rappreżentanza Permanenti ta' Malta fi Brussell.

Qal ukoll li huwa kien il-Mutual Recognition of Qualifications Coordinator għal Malta u tkellem dwar il-ħidma relatata ma' dan.

Suġġett li ġie diskuss kien il-Kunsill tal-Ewropa u l-importanza tal-parteċipazzjoni ta' Malta fil-laqgħat tal-Kumitat tal-Ministri biex issues li huma ta' interess għal Malta jiġu identifikati mill-bidunett.

Fil-5.00 pm, il-President tal-Kumitat irringrazzja lil Dr Simon Cachia u talbu sabiex jirtira mill-kamra sakemm il-kumitat jiddiskuti l-ħatra proposta tiegħu.

Ftit tal-mumenti wara, il-President tal-Kumitat stieden lil Dr Cachia jidħol fil-kamra fejn informah li l-Kumitat qabel li għandu jagħti parir favur il-ħatra tiegħu bħala Rappreżentant Permanenti fi Strasburgu skont kif provdut fis-subartikolu 38(5) fit-Tielet Taqsima tal-Ħames Skeda tal-Att dwar l-Amministrazzjoni Pubblika, u li skont l-istess provvediment, flimkien mal-parir imsemmi, kellhom ukoll jintbagħtu l-Minuti tal-laqgħa tal-Kumitat lill-Ministru għall-Affarijiet Barranin u Ewropej.

SMIGĦ FIR-RIGWARD TAN-NOMINA TAL-IMĦALLEF EMERITU NOEL CUSCHIERI GĦALL-ĦATRA TA' CHAIRPERSON TAL-BORD TAL-AWTORITÀ GĦALL-EDUKAZZJONI AVVANZATA U OGĦLA

Il-Kumitat stieden lill-Imħallef Emeritu Dr Noel Cuschieri sabiex jidher quddiem il-Membri tal-Kumitat biex isirulu mistoqsijiet supplimentari relatati mat-tweġibiet bil-miktub li Dr Cuschieri bagħat lill-Kumitat, skont is-subartikolu 38(4) tal-Att dwar l-Amministrazzjoni Pubblika, Kap. 595.

Il-President tal-Kumitat informa lill-Imħallef Emeritu Dr Cuschieri li d-domandi u t-tweġibiet tiegħu ser jiġu ppubblikati ai termini tal-artikolu 38(2) tal-Att dwar l-Amministrazzjoni Pubblika.

Dr Noel Cuschieri tkellem dwar il-ħidma tiegħu bħala Chairman tal-Kummissjoni Nazzjonali għal Edukazzjoni Avvanzata u Ogħla, f'dawn l-aħħar ftit xhur, u tkellem dwar l-isfidi li s-settur tal-edukazzjoni jippreżenta.

Huwa tkellem dwar il-ħtieġa ta' quality assurance minn provdituri liċenzjati u l-monitoraġġ kontinwu sabiex jiġi assigurat li qed jinżamm l-istandard fil-kwalità tal-programmi edukattivi provduti.

Fil-5.13 pm, il-President tal-Kumitat irringrazzja lil Dr Noel Cuschieri u talbu sabiex jirtira mill-kamra sakemm il-kumitat jiddiskuti l-ħatra proposta tiegħu.

Ftit tal-mumenti wara, il-President tal-Kumitat stieden lil Dr Noel Cuschieri jidħol fil-kamra fejn informah li l-Kumitat qabel li għandu jagħti parir favur il-ħatra tiegħu bħala Chairperson tal-Bord tal-Awtorità għall-Edukazzjoni Avvanzata u Ogħla skont kif provdut fis-subartikolu 38(5) fit-Tielet Taqsima tal-Ħames Skeda tal-Att dwar l-Amministrazzjoni Pubblika, u li skont l-istess provvediment, flimkien mal-parir imsemmi, kellhom ukoll jintbagħtu l-Minuti tal-laqgħa tal-Kumitat lill-Ministru għall-Edukazzjoni.

Fil-5.16 pm, id-diskussjoni kienet konkluża u l-Kumitat ġie aġġornat.

SKRIVANA TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

LAQGĦA 42

L-Erbgħa, 03 ta' Marzu 2021 fl-5:00 p.m.

L-Onor.

Silvio Parnis, President tal-Kumitat Permanenti dwar l-Affarijiet Soċjali javża li l-Kumitat se jiltaqa' nhar l-Erbgħa, 03 ta' Marzu, 2021 fl-5.00 p.m. fil-Kamra tal-Kumitati, fil-Parlament b'din l-aġenda:-

Diskussjoni mal-Autism Parents Association;

Affarijiet Oħra.

Proceedings, agenda, minutes and transcripts of the parliamentary committees soc


LAQGĦA NRU 42

L-Erbgħa, 3 ta' Marzu 2021

Il-Kumitat Permanenti dwar l-Affarijiet Soċjali ltaqa' fil-Parlament, fil-5:00 p.m.

L-Onor.

Silvio Parnis, President tal-Kumitat Permanenti dwar l-Affarijiet Soċjali ppresieda.

PREŻENTI: L-Onor.

Maria Deguara u l-Onor.

Dr Elaine Burmingham, Research Analyst mal-Kumitat Permanenti dwar l-Affarijiet Soċjali kienet preżenti għal-laqgħa.

Il-President tal-Kamra qal it-talba.

Il-Minuti ta' Laqgħa Nru 41 li saret nhar l-Erbgħa, 17 ta' Frar 2021 ġew ikkonfermati.

DISKUSSJONI MAL-AUTISM PARENTS ASSOCIATION

Għal din id-diskussjoni kienet mistiedna s-Sinjura Valerie Brincat, PRO tal-Autism Parents Association, li ressqet lill-Kumitat powerpoint presentation fuq ix-xogħol li tagħmel din l-assoċazzjoni sabiex tgħin tfal u persuni bl-awtiżmu.

Bil-permess tal-Kumitat is-Sinjura Brincat ippreżentat;

Wara li l-mistiedna ressqet il-preżentazzjoni tagħha l-Membri preżenti ressqu diversi mistoqsijiet lis-Sinjura Brincat.

L-Onor.

David Agius talab li l-Kumitat għandu jibgħat lill-NSO u jitlobha ddaħħal mistoqsija speċifika fiċ-ċensiment tagħha sabiex inkunu nafu kemm hawn persuni bl-awtiżmu f'pajjiżna.

Is-Sinjura Brincat għandha tgħaddi lill-Kumitat din il-mistoqsija biex tintbagħat lill-NSO.

L-Onor.

Agius issuġġerixxa wkoll li fil-laqgħa li jmiss jiġi mistieden il-Professur Andrew Azzopardi ħalli l-Kumitat jistaqsih x'jista' isir sabiex ikollna studju speċifiku dwar l-awtiżmu u b'hekk nibdew nifhmu l-kobor ta' din il-problema u s-soluzzjonijiet li jista' ikun hemm.

Fis-6.10 p.m. id-diskussjoni fuq is-suġġett ġiet fi tmiemha u l-Kumitat aġġorna għal data u b'aġenda li jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT

L-Onor.


KUMITATI TAL-KAMRA TAD-DEPUTATI

KUMITAT PERMANENTI DWAR IL-KONTIJIET PUBBLIĊI

AVVIŻ

Laqgħa Nru 79

L-Erbgħa, 3 ta' Marzu, 2021 fis-2:00 p.m.

L-Onor.

Beppe Fenech Adami, President tal-Kumitat Permanenti dwar il-Kontijiet Pubbliċi, javża li l-Kumitat se jiltaqa' nhar l-Erbgħa, 3 ta' Marzu, 2021 fis-2:00 p.m. fil-Kamra tal-Kumitati fil-Parlament b'din l-aġenda:-

Konferma tal-Minuti; u

3 ta' Marzu 2021 SKRIVAN TAL-KAMRA

Proceedings, agenda, minutes and transcripts of the parliamentary committees kon